title: Erityistoimihenkilöt ET

text: ET:n säännöissä määritellään yhdistyksen toiminnan perusteet. Yhdistyksen ylimmät päätöksentekoelimet ovat kevät- ja syyskokoukset. Syyskokouksessa hyväksytyn toimintasuunnitelman mukaisesti yhdistyksen hallitus toimeenpanee sovitut asiat ja kokousten päätökset. Syyskokouksessa hyväksytään yhdistyksen toimintasuunnitelma ja talousarvio seuraavaksi kalenterivuodeksi sekä valitaan joka toinen vuosi hallituksen puheenjohtaja ja erovuoroisten tilalle muut hallituksen jäsenet sekä heille kullekin henkilökohtainen varajäsen. Kevätkokouksessa käsitellään muun muassa edellisen vuoden toimintakertomus ja tilinpäätös.


title: Erityistoimihenkilöt ET

text: Hallituksen puheenjohtajan kausi on kaksivuotinen. Hallituskausi on kaksivuotinen, puolet hallituksen jäsenistä valitaan vuorovuosin. Sekä varsinaiset että varajäsenet osallistuvat aktiivisesti hallitustyöskentelyyn. Kaksi hallituksen jäsentä varahenkilöineen edustaa yhdistystä ERTOn hallituksessa.


title: Erityistoimihenkilöt ET

text: Yhdistyksen edustajat ovat myös ERTOn edustajiston ja työttömyyskassan hallinnossa.


title: Erityistoimihenkilöt ET

text: ET toimii ERTOlta saatavan jäsenmaksupalautuksen turvin eikä peri omaa jäsenmaksua.


title: Gene Austin

text: Gene Austin eli Lemeul Eugene Lucas (24. kesäkuuta 1900 – 24. tammikuuta 1972) oli yhdysvaltalainen tenorilaulaja ja lauluntekijä, yksi ensimmäisistä "croonereista".


title: Gene Austin

text: Hän oli 1920-luvun menestyneimpiä laulajia Bing Crosbyn ja Rudy Valleen ohella. Hänen tulkitsemansa laulut ovat muodostuneet ikivihreiksi ja niitä ovat elvyttäneet popmusiikin aikakaudella muun muassa sellaiset artistit kuin The Beatles, Nilsson ja Leon Redbone. Myös hänen omat sävellyksensä, kuten "When My Sugar Walks Down the Street" ja "The Lonesome Road" ovat saavuttaneet standardin aseman.


title: Gene Austin

text: Lemeul Eugene Lucas syntyi Texasin Gainesvillessä Dallasin pohjoispuolella. Hänen vanhempansa olivat Nova Lucas (k. 1943) ja Serena Belle o.s. Harrell (k. 1956). Lemeul omaksui sukunimen Austin isäpuoleltaan Jim Austinilta, joka oli kiertelevä seppä. Gene Austin varttui vaatimattomissa oloissa luoteis-Louisianan Mindenissä, Shreveportin itäpuolella.


title: Gene Austin

text: Nuori Gene sai musiikillisia vaikutteita tummaihoisilta ystäviltään: Uncle Esaulta hän omaksui laulutyylin ja Lucy Mae opetti häntä soittamaan pianoa. Pianon lisäksi soitinvalikoimaan kuului kitara. Hän oli myös mukana baptistiseurakunnan kuorossa. Hän kuitenkin karkasi kotoaan 15-vuotiaana Houstoniin ja pääsi mukaan vaudevilleteatteriin.


title: Gene Austin

text: 17-vuotiaana hän liittyi Yhdysvaltain armeijaan toivoen siirtoa Eurooppaan taistelemaan ensimmäisessä maailmansodassa. Hänet sijoitettiin aluksi New Orleansiin, missä hän toimi myös pianistina kaupungin huonomaineisella alueella.


title: Gene Austin

text: Hän oli tottunut hevosiin autettuaan isäpuoltaan tämän sepän ammatissa. Niinpä hänet kiinnitettiin ratsuväkeen ja hänet lähetettiin Meksikoon kenraali John Pershingin johtaman Pancho Villan vastaisen retkikunnan mukana. Retki epäonnistui, mutta Austin sai siitä muistoksi mitalin nimeltään Mexican Service Medal. Tämän jälkeen hän palveli Ranskassa maailmansodassa.


title: Gene Austin

text: Palattuaan Yhdysvaltoihin vuonna 1919 Gene Austin asettui Baltimoreen Marylandin osavaltioon, missä hän aikoi opiskella hammaslääketiedettä. Pian hän kuitenkin oli soittamassa pianoa ja laulamassa paikallisissa kapakoissa. Hän alkoi kirjoittaa lauluja ja perusti vaudevillenäytöksen yhdessä Roy Bergeren kanssa. Parivaljakolta syntyi myös laulu "How Come You Do Me Like You Do". Miesten tiet erosivat kun Bergere meni naimisiin. Austin työskenteli sitten lyhyen aikaa klubissa, jonka omisti Lou Clayton. Myöhemmin tämä vaikutti tunnetussa vaudevilleryhmässä Clayton, Jackson and Jimmy, jossa Jimmy oli Jimmy Durante.


title: Gene Austin

text: Samaan aikaan kun sähkömagneettinen äänitystekniikka yleistyi, Gene Austin yhdessä Rudy Valleen, Art Gillhamin, Nick Lucasin, Johnny Marvinin ja Cliff Edwardsin kanssa omaksui intiimin, radioystävällisen, mikrofoninläheisen "crooner"-tyylin. Tyyli valtasi alaa aikaisemmalta tenorilaulannan tyyliltä, jota olivat popularisoineet sellaiset laulajat kuin Henry Burr ja Billy Murray. Myöhemmistä crooner-laulajista Bing Crosby, Frank Sinatra ja Russ Columbo ovat avoimesti tunnustaneet Austinin luoneen musiikkityylin, jolla he aloittivat uransa.


title: Gene Austin

text: 1926. "Bye Bye Blackbird" oli vuoden kahdenkymmenen myydyimmän kappaleen joukossa.


title: Gene Austin

text: 1927. "Ramona" on L. Wolfe Gilbertin ja Mabel Waynen tekemä laulu samannimiseen romanttiseen seikkailuelokuvaan, jossa näytteli mm. Dolores del Río. Kappale oli listoilla 17 viikkoa, niistä ykkössijalla kahdeksan, ja ylitti helposti miljoonamyynnin.


title: Gene Austin

text: 1928. "My Blue Heaven" on George A. Whitingin ja Walter Donaldsonin tekemä laulu. Se oli listoilla 26 viikon ajan, pysytteli ykköstilalla 13 viikkoa ja möi yli viisi miljoonaa kopiota. Se oli kaikkien aikojen myydyin äänite siihen asti, kun Bing Crosbyn laulama "White Christmas" ohitti sen.


title: Gene Austin

text: 1928. "Carolina Moon" on Joe Burken ja Benny Davisin tekemä balladi. Se oli 14 viikkoa listoilla ja näistä seitsemän ykkössijalla.


title: Gene Austin

text: RCA Victor osti oikeudet Austinin suosittuun lauluun "When My Sugar Walks Down the Street", jonka hän äänitti sekä sooloesityksenä että duettona Aileen Stanleyn kanssa. Omaelämäkerrassaan Nat Shilkret kuvaa levytykseen johtavia tapahtumia. Seuraavalla kymmenvuotiskaudella RCA:n leivissä Austin myi yli 80 miljoonaa äänilevyä — saavutus, jolle ei vetänyt vertoja yksikään artisti 40 vuoteen. Parhaita myyntimenestyksiä olivat "The Lonesome Road" ja "Riding Around in the Rain".


title: Gene Austin

text: "When My Sugar Walks Down the Street" -kappaleen jonka ovat sittemmin levyttäneet Duke Ellington, Nat King Cole, The Ink Spots, Hot Lips Page, Johnny Mathis, The Four Freshmen, Bix Beiderbecke, Red Nichols' Five Pennies, Ella Fitzgerald, Sy Oliver ja Wolverines Orchestra.


title: Gene Austin

text: "How Come You Do Me Like You Do?" -kappaleen ovat levyttäneet myös Fletcher Henderson and His Orchestra, Gene Rodemich, Marion Harris, George Wettling ja Erroll Garner.


title: Gene Austin

text: "The Lonesome Road" on kirjoitettu yhdessä Nat Shilkretin kanssa ja sen ovat levyttäneet myös Bing Crosby, Fats Waller, Louis Armstrong, Eddy Arnold, Don Gibson, Mildred Bailey, Les Paul, Judy Garland, Frankie Valli and the Four Seasons, Sammy Davis, Jr., Dick Dale, The Fendermen, Frank Sinatra, Chet Atkins, Bobby Darin, Duane Eddy, Paul Robeson, Jerry Vale, Muggsy Spanier, Tommy Dorsey, Benny Goodman, Jimmie Lunceford, Frankie Laine ja Ted Lewis.


title: Gene Austin

text: "Riding Around in the Rain" on kirjoitettu yhdessä Carmen Lombardon kanssa.


title: Gene Austin

text: "The Voice of the Southland" muodostui Austinin lisänimeksi.


title: Gene Austin

text: Ollessaan laulajanuransa huipulla Gene Austinille tarjoutui tilaisuus esiintyä elokuvissa Hollywoodissa. Elokuvauralle Austinia auttoi hänen henkilökohtainen ystävänsä Mae West. Ensimmäinen elokuva oli vuoden 1934 "Belle of the Nineties", ja tätä seurasivat vuonna 1936 "Klondike Annie" ja vuonna 1940 "My Little Chickadee".


title: Gene Austin

text: Vuonna 1956 CBS teki televisiodraaman Gene Austinin elämästä.


title: Gene Austin

text:
Gene Austin avioitui tanssija Kathryn Arnoldin kanssa vuonna 1924 ja erosi tästä 1929. Vuonna 1928 heille syntyi tytär, joka sai nimekseen Ann. Vuonna 1933 Austin meni naimisiin Agnes Antellinen kanssa, ja heidän tyttärensä Charlotte syntyi samana vuonna. Vartuttuaan Charlotte esiintyi muun muassa
Richard Quinen ohjaamassa musikaalielokuvassa "Rainbow 'Round My Shoulder" vuonna 1952. Genen avioliitto Charlotten äidin kanssa päättyi eroon vuonna 1940. Austin nai sitten näyttelijä Doris Sherrellin vielä samana vuonna ja erosi tästä 1946. Neljäs avioliitto laulaja LouCeil Hudsonin kanssa kesti vuodesta 1949 vuoteen 1966. Seuraavana vuonna Austin meni naimisiin Gigi Theodorean kanssa ja tämä viides liitto kesti Austinin kuolemaan saakka.


title: Gene Austin

text: Gene Austin oli kantrilaulaja David Houstonin kummisetä. Nuoruudessaan Houston asui Austinin tavoin Louisianan Mindenissä.


title: Gene Austin

text: Kantrilaulaja Tommy Overstreet, joka sai suurimmat hittinsä 1970-luvulla, on Austinin kolmas serkku.


title: Gene Austin

text:
Vuonna 1962 Austin pyrki menestyksettä
Yhdysvaltain demokraattisen puolueen ehdokkaana Nevadan kuvernöörin virkaan.


title: Gene Austin

text:
Austin oli vetäytynyt eläkkeelle Kalifornian Palm Springsiin jo 1950-luvun loppupuolella ja hän oli ollut siellä poliittisesti aktiivinen vuoteen 1970. Tulot hänen levyjensä myynnistä sallivat hänen elää mukavasti loppuelämänsä. Hän kuoli Palm Springsissä keuhkosyöpään ja haudattiin Forest Lawn Memorial Parkin hautausmaalle Glendaleen, Kaliforniaan. Hänen viimeinen julkinen esiintymisensä oli uudenvuodenaattona 1971 Palm Springsissä Jack London's -nimisessä klubissa
vain kolmisen viikkoa ennen hänen kuolemaansa.


title: Gene Austin

text: Vuonna 1978 Gene Austinin vuoden 1928 levytys "My Blue Heaven" (RCA Victor 20964A) nimitettiin Grammy Hall of Fameen.


title: Gene Austin

text: Vuonna 2005 Gene Austinin vuoden 1926 levytys "Bye Bye Blackbird" (Victor 20044) nimitettiin myös Grammy Hall of Fameen. Austinin versiota pidetään usein tuon laulun ns. lopullisena tulkintana.


title: Logothetiánika

text: Logothetiánika () on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 153 (vuonna 2011).


title: Logothetiánika

text: Logothetiánika sijaitsee Kytheran keskiosissa lähellä saaren suurinta kylää Potamósta. Se muodostaa laajemman kyläyhdyskunnan (Τοπική Κοινότητα Λογοθετιανίκων, "Topikí Koinótita Logothetianíkon"), johon kuuluvat varsinaisen Logothetiánikan kylän lisäksi Kominiánika, Kousounári, Lianiánika ja Perlegkiánika. Koko yhdyskunnan väkiluku on 208. Logothetiánikan lähellä sijaitsevat myös kylät Katsouliánika, Christoforiánika ja Nturiánika.


title: Logothetiánika

text: Kylä on yksi saaren vanhimmista, ja sen ympäristössä sijaitsee muun muassa luostari ja useita bysanttilaisia kirkkoja. Kylässä on ravintoloita ja majoituspalveluita.


title: Puolustusvoimauudistus

text: Puolustusvoimauudistus oli Suomen puolustusvoimissa vuosina 2012–2015 toimeenpantu uudistus, jonka tarkoituksena oli muun muassa sopeuttaa organisaatio käytettävissä olevaan rahoitukseen. Tämä edellytti yhteensä noin 825 miljoonan euron säästöjä ja joukko-osastojen lakkauttamisia.


title: Puolustusvoimauudistus

text: Uudistuksen myötä lakkautettiin Hämeen rykmentti Lahdessa, Lentosotakoulu Kauhavalla, Ilmavoimien teknillinen koulu Jämsässä, Pioneerirykmentti Keuruulla, Pohjois-Karjalan prikaati Kontiolahdella ja Suomenlahden meripuolustusalueeseen kuuluva Kotkan rannikkopataljoona sekä kaikki jäljellä olleet sotilasläänit. Lakkautukset olivat osa säästötavoitteita, joilla puolustusvoimat on velvoitettu säästämään menoistaan 825 miljoonaa euroa vuoteen 2016 mennessä. Osa säästöistä tapahtuu osasta kiinteistökannasta luopumalla.


title: Puolustusvoimauudistus

text: Kolmen puolustushaaran, ilmavoimien, maavoimien ja merivoimien materiaalitoiminnot yhdistetään Puolustusvoimien logistiikkalaitokseksi (PVLOGL), jonka päätoimipaikaksi on esitetty Riihimäkeä. Esikuntaa on kaavailtu Tampereelle, koska siellä toimii myös muutoksien kohteena oleva Maavoimien materiaalilaitos.


title: Puolustusvoimauudistus

text: Hornet-hävittäjätoiminta siirtyi Satakunnan lennostosta Pirkkalasta Siilinjärvelle ja Rovaniemelle Karjalan ja Lapin lennostoihin. Tykistöprikaati Kankaanpäässä siirtyi Porin prikaatin alaiseksi. Ilmavoimien apumekaanikkokoulutus siirtyi Tikkakoskelle Jämsän Hallin Ilmavoimien teknillisen koulun lakkautuksen myötä.


title: Puolustusvoimauudistus

text: Lapin Ilmatorjuntarykmentti Rovaniemellä liitettiin Jääkäriprikaatiiin joukkoyksikkönä.


title: Puolustusvoimauudistus

text: Myös Maanpuolustuskorkeakoulun täydennyskoulutus- ja kehittämiskeskusta uudelleenorganisoidaan ja Maanpuolustuskorkeakoulun ainelaitoksia yhdistellään.


title: Puolustusvoimauudistus

text: Senaatti-kiinteistöt organisoi seuraavien varuskuntien maa- ja rakennuskannan myymisen:


title: Puolustusvoimauudistus

text: Suomen sotilassoittokunnat muodostuvat jatkossa noin viidestä suursoittokunnasta, joista kolme on puolustushaarasoittokuntia.


title: Puolustusvoimauudistus

text: Neljä sotilaslääniä lakkautetaan ja niiden alaiset aluetoimistot tulevat niin sanottujen suurjoukko-osastojen alaisiksi. Johtamistasojen määrä vähenee täten neljästä kolmeen.


title: Joe Pass

text: Joseph Anthony Jacobi Passalaqua (13. tammikuuta 1929 New Brunswick, New Jersey, Yhdysvallat – 23. toukokuuta 1994 Los Angeles, Kalifornia, Yhdysvallat) oli italialais-amerikkalainen jazzkitaristi. Häntä pidetään yhtenä 1900-luvun merkittävimmistä jazz-muusikoista.


title: Joe Pass

text: Sisilialaissyntyinen terästehtaan työntekijä varttui Johnstownissa, Pennsylvaniassa. Hänen perheessään ei ollut aikaisemmin musiikin harrastajia. Pass aloitti kitaran soiton sen Gene Autryn potretin innoittamana, jossa lehmipoika soittaa kitaraa. Ensimmäinen kitaransa Pass sai 9-vuotissyntymäpäivinään. Hänen isänsä huomasi hyvissä ajoin, että pojalla on musiikillisia taitoja ja auttoi häntä oppimaan uusia säveliä, soittamaan osia, joita ei ole sovitettu kyseiselle soittimelle, oppimaan sävelasteikot ja olemaan taukoamatta.


title: Joe Pass

text: Jo 14-vuotiaana Pass alkoi saada keikkoja ja soitti yhtyeissä, joita johtivat Tony Pastor ja Charlie Barnet. Näin hän hioi kitaristin taitojaan ja oppi musiikkibisneksen. Hän liikkui paljon pienien jazz-ryhmien kanssa ja lopulta muutti Pennsylvaniasta New York Cityyn. Muutaman vuoden kuluttua hänellä oli huumeriippuvuus, ja hän vietti suuren osan 1950-luvusta pimennossa. Hän pääsi kuitenkin irti huumeista kaksi ja puoli vuotta kestäneen vieroitusohjelman avulla. Vieroituksessa hän soitti koko ajan kitaraa, ja hänen taitonsa kehittyivät edelleen. Vuonna 1962 hän levytti albumin "The Sounds of Synanon".


title: Wii Zapper

text: Wii Zapper on Wii-pelikonsolissa käytettäville ohjaimille, Wii Remotelle ja Nunchukille suunnattu lisävaruste. Wii Zapper-lisävarustetta käytetään pääosin ampumiseen ja tarkkailuun. Wii Zapper julkaistiin Japanissa 25. lokakuuta 2007 Ghost Squad-pelin kanssa ja Link´s Crossbow Trainingin kanssa (Yhdysvalloissa 19. marraskuuta, Euroopassa 7. joulukuuta ja Australiassa 13. joulukuuta 2007).


title: Wii Zapper

text: Wii Zapper muistuttaa muodoltansa rynnäkkökiväärin alaosaa, jossa on runko-osassa paikka Wii Remotelle ja liipasimen tasolla puolestaan Nunchukille. Wii Zapper-lisävaruste näyteltiin ensi kertaa E3 2006-messuilla jolloin siitä oli näytillä "Zapper"-niminen prototyyppi, tämä puolestaan muistutti muodoiltansa enemmän pumppuhaulikkoa jossa ohjaimet oltiin sijoitettu samoihin paikkoihin kuin julkaistussa versiossa, mutta ne olivat siinä lähempänä toisiaan ja muistuttivat sen myötä enemmän oikeaa asetta.


title: Wii Zapper

text: Wii Zapper-ohjainta voidaan käyttää monissa Wii-konsolille luodussa pelissä kuten Go Vacationissa, Quantum of Solacessa ja issa. Wii-ohjaimien paristojen säästämiseksi tärinätoiminto jätettiin kokonaan pois Wii Zapperista.


title: Wii Zapper

text: Wii Zapper-ohjaimesta on kehitetty myös erilaisia muunnoksia kuten "Wii Blaster", jonka alkuperäiseksi julkaisuajankohdaksi oltiin tiedotettu 1. toukokuuta 2007, mutta 5. toukokuuta GameStop tiedotti siirtäneensä sen saman vuoden kesäkuulle. Toinen muunnos on "Wii Light Gun" joka muistuttaa konepistoolia, Wii Light Gunia ei myydä minkään pelin kanssa, vaan se on saatavilla ainoastaan GAME:n nettisivuilta ja GAME:n jälleenmyyjiltä. Wii Zapper-ohjaimen muita muunnoksia ovat Wii Crossbow, Wii Magnum ja Wii Shotgun.


title: Balkanin yliopistojen verkosto

text: Balkanin yliopistojen verkosto ("Balkan University Network"), BUN) on Balkanin alueiden yliopistojen yhteistyöelin, joka perustettiin koordinoimaan Jugoslavian hajoamisen myötä syntyneiden useiden eri kansallisten yliopistojen toimintaa sekä näiden osallistumista Bolognan prosessiin. Laajempana tavoitteena on yhteistyön kautta saavuttaa Balkanin alueen tieteellinen, taloudellinen ja kulttuurillinen kasvu. Käytännön asteella pyritään yhteisiin jatko-opintomahdollisuuksiin, vaihto-ohjelmiin, akateemiseen yhteistyöhön ja tieteellisen tiedon vaihtoon eli ylikansalliseen akateemiseen yhteistyöhön kaikissa muodoissaan. Verkoston perustivat 10. helmikuuta 2006 Kreikan Thessalonikissa Kreikkaa, Albaniaa, Bulgariaa, Makedoniaa, Romaniaa ja Serbia-Montenegroa edustavat yliopistot. Verkoston yliopistot tapaavat kahdenkeskisten konferenssien lisäksi verkoston vuosittaisessa yhteisessä konferenssissa.


title: Glenn Frey

text: Glenn Lewis Frey (6. marraskuuta 1948 Detroit, Michigan, Yhdysvallat – 18. tammikuuta 2016 New York, New York, Yhdysvallat) oli yhdysvaltalainen muusikko, laulaja, lauluntekijä ja näyttelijä, joka tunnettiin parhaiten Eagles-yhtyeen laulajana ja perustajajäsenenä. Hän soitti Eaglesissä 1971–1980 ja 1994–2016. Frey teki 1980-luvulla myös uraa sooloartistina.


title: Glenn Frey

text: Glenn Frey syntyi Detroitissa 1948. Hänen vanhempansa olivat autotehtaan työntekijä Edward ja tämän vaimo Nellie. Glenn kasvoi Royal Oakin kaupungissa Detroitin esikaupunkialueella.


title: Glenn Frey

text: Frey kävi nuoruudessaan pianotunneilla, mutta The Beatlesin menestyksen jälkeen hän vaihtoi kitaraan. Frey soitti muun muassa paikallaisissa Subterraneans- ja Four of Us -yhtyeissä. Mushroomsissa hän aloitti vuonna 1967.


title: Glenn Frey

text: Frey valmistui high schoolista kesäkuussa 1968 ja muutti sen jälkeen Los Angelesiin musiikkiuraa varten. Hänen laulajaksi pyrkivä tyttöystävänsä Joan Sliwin oli muuttanut jo aiemmin länsirannikolle. Sliwinin kautta Frey tutustui toiseen nuoreen muusikkoon J. D. Southeriin, jonka kanssa hän muodosti Longbranch Pennywhistle -nimisen duon. He julkaisivat 1969 samannimisen albumin, joka ei kuitenkaan menestynyt.


title: Glenn Frey

text: Souther rohkaisi tyttöystäväänsä Linda Ronstadtia palkkaamaan Freyn ja rumpali Don Henleyn, basisti Randy Meisnerin ja kitaristi Bernie Leadonin taustabändikseen vuoden 1971 kiertueelle. Tästä nelikosta muodostui ensimmäinen Eagles-yhtyeen kokoonpano. David Geffen teki heille sopimuksen uuteen Asylum-levy-yhtiöön.


title: Glenn Frey

text: Eaglesin ensimmäinen albumi nimeltään "Eagles" julkaistiin 1972. Siinä oli muun muassa Freyn ja Jackson Brownen kirjoittama ”Take It Easy” ja Freyn laulama ”Peaceful Easy Feeling”. Debyyttialbumi pääsi Billboardin Top 30 -listalle, mutta sitä seurannut "Desperado" ei päässyt edes 40 myydyimmän albumin joukkoon.


title: Glenn Frey

text: Frey ja Henley olivat kirjoittaneet pääosin "Desperado"-albumin, ja heistä tuli yhtyeen keskeisimmät lauluntekijät. Vuoden 1974 "On the Border" oli hieman enemmän rockvaikutteisempi uuden kitaristin Don Felderin ja tuottajan Bill Szymczykin ansiosta. Siitä julkaistu single ”Best of My Love” nousi singlelistan kärkeen Yhdysvalloissa.


title: Glenn Frey

text: Vuonna 1975 julkaistu "One of These Nights" oli Eaglesin ensimmäinen albumilistan kärkeen Yhdysvalloissa noussut levy. Sitä seurasi "Hotel California" (1976), joka on 1900-luvun myydyimpiä albumeita. Sitä on myyty maailmanlaajuisesti noin 32 miljoonaa kappaletta. Suosiosta huolimatta yhtye oli vaikeuksissa, ja erityisesti Freyn ja Felderin välit olivat tulehtuneet. He tulivat keikoille omia reittejään. Yhtye julkaisi vuonna 1979 albumin "The Long Run", mutta jo seuraavana vuonna julkaistun "Eagles Live" -albumin äänityksissä Frey ei enää suostunut puhumaan yhtyeen muille jäsenille.


title: Glenn Frey

text: Eaglesin hajottua Frey lähti soolouralle. Hän teki muutamia hittikappaleita, kuten "Beverly Hills kyttä" -elokuvan tunnussävel ”The Heat Is On” ja "Miami Vice" -televisiosarjasa soineet ”You Belong to the City” ja ”Smuggler’s Blues”. Freyn menestynein sooloalbumi oli "The Allnighter", joka ylsi Yhdysvalloissa 22:lle listasijalle.


title: Glenn Frey

text: Eagles suostuteltiin takaisin yhteen Travis Trittin vuoden 1993 cover-videolle kappaleesta ”Take It Easy”. Eaglesin kokoonpanoon kuuluivat Frey, Henley, Felder, Walsh ja Timothy B. Schmit. He julkaisivat 1994 albumin "Hell Freezes Over" ja tekivät sen jälkeen kuusi vuotta kestäneen kiertueen. Kiertue kärsi joistakin viivästyksistä, kun Freytä hoidettiin ajoittain nivelreuman takia.


title: Glenn Frey

text: Eagles julkaisi 2007 ensimmäisen albumin, jossa oli uutta materiaalia, sitten vuonna 1979 julkaistun "The Long Runin". "Long Road Out of Eden" -albumilla Felder ei ollut enää mukana kokoonpanossa, sillä hänen välinsä Freyhin ja Henleyyn olivat tulehtuneet lopullisesti. Frey itse julkaisi vielä 2012 sooloalbumin "After Hours".


title: Glenn Frey

text: Glenn Frey meni 1990 naimisiin tanssikoreografi Cindy Millicanin kanssa. He saivat kolme lasta.


title: Glenn Frey

text: Frey kärsi viimeisten vuosiensa ajan nivelreumasta. Hän kuoli sen aiheuttamiin komplikaatioihin haavaiseen paksusuolen tulehdukseen ja keuhkokuumeeseen. Eaglesin managerin Irving Azoffin mukaan komplikaatiot olivat seurausta Freyn 15 vuoden ajan käyttämistä reumalääkkeistä.


title: Glenn Frey

text: Eaglesin jäsenenä Frey voitti kuusi Grammy-palkintoa ja viisi American Music Awardsia. Eagles on myynyt yli 120 miljoonaa albumia maailmanlaajuisesti ja päässyt Rock and Roll Hall of Fameen vuonna 1998. Frey sai yhteensä 24 Top 40 -singleä Billboard Hot 100 -listalla soolourallaan ja Eaglesin jäsenenä.


title: Raimund Divis

text: Raimund Divis (s. 5. tammikuuta 1978 Wien, Itävalta) on itävaltalainen jääkiekkoilija. Hänen pelipaikkansa on oikea laitahyökkääjä.


title: Raimund Divis

text: Divis on pelannut koko uransa ainoastaan Itävallan sarjoissa ja viimeiset kolme kautta 2-tasolla kasvattajaseuransa VEU Feldkirchin joukkueessa. Divis on esiintynyt Itävallan maajoukkueessa neljissä aikuisten MM-kisoissa (2003, 2004, 2005 ja 2007) sekä 1997 U20 MM-kisojen C-sarjassa.


title: Comodo Dragon

text: Comodo Dragon on ilmainen verkkoselain. Se on saapunut uutena optiona EU:n vaatimaan Selainvalinta-vaihtoehtoon. Selaimen lähdekoodi pohjautuu Googlen kehittämään Chromiumiin.


title: Comodo Dragon

text: Comodo on tietotekniikan alan yritys, joka tuottaa muun muassa tietoteknisiä turvallisuusratkaisuja.


title: Comodo Dragon

text: Comodo Dragonin tuorein versio on 29.1. Selainohjelman vaatima muistitila on noin 40 Mt. Comodo Dragonin käyttöliittymässä yhdistyy piirteitä sekä Apple Safarista että Google Chromesta. Dragonin selainmoottori on WebKit.


title: Fjalar Nordell

text: Fjalar Anton Mauritz Nordell (23. joulukuuta 1903 Eurajoki – 24. heinäkuuta 1976) oli vuorineuvos ja Salora Oy:n toimitusjohtaja.


title: Fjalar Nordell

text: Nordell syntyi Vuojoen kartanossa Eurajoella, missä hänen isänsä Oskar Nordell toimi kartanon kirjanpitäjänä. Fjalar Nordellin ollessa seitsenvuotias perhe muutti Halikkoon, mistä isä oli saanut kirjanpitäjän paikan Joensuun kartanossa lähempänä Kemiöstä kotoisin olleen isän ja Muurlasta kotoisin olleen äidin kotiseutua. Kun isä kuoli, perhe muutti Saloon.


title: Fjalar Nordell

text: Työuransa Nordell aloitti 15-vuotiaana Salon Tukkukauppa ja Polkupyöräliikkeessä, jossa työskenteli kahdeksan vuotta, kunnes ryhtyi yrittäjäksi aluksi nahka-alalla. Vuonna 1928 hän perusti yhdessä Lauri Koskisen kanssa toiminimen Nordell & Koskinen, joka aluksi toimi autokaupassa, mutta erikoistui pian radiovastaanottimien tuotantoon, jolle samoihin aikoihin alkanut Suomen Yleisradion toiminta loi nopeasti kasvavaa kysyntää. Nimi Salora oli alkujaan yhtiön valmistaman radiomallin nimi, ja vuonna 1945 se myös tuli silloin osakeyhtiöksi muutetun yrityksen nimeksi.


title: Fjalar Nordell

text: Myös sotien jälkeen 1940–1950-luvuilla kehitys radio- ja elektroniikka-alalla nopeaa ensin transistoriradion ja sitten levysoitinten myötä ja 1950-luvun lopulla alkoi Salossa televisioiden ja 1960-luvun alussa radiopuhelinten valmistus. Vuonna 1963 Nordell sai ansioistaan alalla teollisuusneuvoksen arvonimen. 1970-luvulla uutuutena oli väritelevisio, ja vuonna 1972 Nordellille myönnettiin tasavallan presidentin vientipalkinto ja vuorineuvoksen arvonimi.


title: Fjalar Nordell

text: Nordell jäi eläkkeelle vuonna 1974, jolloin häntä seurasi Saloran pääjohtajana hänen poikansa Jouko Nordell.


title: Fjalar Nordell

text: Fjalar Nordell oli Salossa syntyneen, sittemmin Suomen tasavallan presidentiksi valitun Sauli Niinistön kummi.


title: Fjalar Nordell

text: Vuonna 1996 Salon St. Anthonyn puistossa paljastettiin Fjalar Nordellin muistomerkki, jonka on veistänyt Jarkko Roth.


title: John Pelling

text: John Albert Pelling (s. 27. toukokuuta 1936 Lontoo) on brittiläinen entinen miekkailija. Hän kilpaili vuoden 1960 kesäolympialaisissa Roomassa, jossa hän oli mukana saamassa hopeaa kalvan joukkuekilpailussa. Hän osallistui myös sen yksilökilpailuun. Vuoden 1964 kesäolympialaisissa Tokiossa hän osallistui jälleen kalvan joukkuekilpailuun.


title: Raymond Harrison

text: Raymond Alan Harrison (s. 4. elokuuta 1929 Northolt) on brittiläinen entinen miekkailija. Hän osallistui vuoden 1960 kesäolympialaisiin Roomassa ja sai siellä hopeaa kalvan joukkuekilpailussa. Hän oli aiemmin kilpaillut kalvassa joukkueen jäsenenä jo vuoden 1952 kesäolympialaisissa Helsingissä.


title: Humala (täsmennyssivu)

text: Humala voi tarkoittaa seuraavia asioita:


title: Jessica Michibata

text:
Jessica Michibata (s. 21. lokakuuta 1984) on japanilainen malli ja televisiojuontaja. Hän aloitti mallin työt 13-vuotiaana ja tuli kuuluisaksi Peach John -merkin alusvaatemallina. Hän on tehnyt mainoksia myös Reebokille, Uniqlolle, Evianille ja Seikolle.
Hän juontaa Japanissa omaa televisio-ohjelmaansa.


title: Jessica Michibata

text: Hänellä on japanilainen äiti ja Argentiinassa syntynyt italialais-espanjalainen isä. Michibata on seurustellut Jenson Buttonin kanssa vuodesta 2009 alkaen.


title: King Size Box

text: King Size Box on Kingston Wallin 8 CD:n kokoelma, joka sisältää albumit Kingston Wall I, Kingston Wall II, Tri-Logy, Real Live Thing, Tri-Logysta vaihtoehtoisen miksauksen sekä bonus-CD:n joka sisältää kaksi Kingston Wallin kolmesta singlestä. Kolmas single sisälsi ainoastaan eri pituisia versioita jo julkaistuista kappaleista, eikä näitä vaihtoehtoisia versioita ole sisällytetty tähän kokoelmaan. Kokoelma julkaistiin 28.3.2012.


title: Tomtabacken

text: Tomtabacken on vuori Ruotsissa, joka on 377 metriä korkea ja sijaitsee Etelä-Ruotsin ylängöllä. Vuori sijaitsee Nässjön kunnassa noin 22 kilometriä lounaaseen kunnan päätaajamasta. Tomtabacken on sekä Smålandin että Götanmaan korkein kohta.


title: Tomtabacken

text: Vuori sijaitsee ylänköalueella, jossa ilmasto on viileämpi kuin muualla Etelä-Ruotsissa. Tammikuussa keskilämpötila vuorella on -4 °C, yhtä kylmä kuin esimerkiksi Taalainmaalla tai Uplannissa, ja heinäkuun keskilämpötila on 14 °C, joka on sama kuin Jokimukassa Pohjois-Ruotsissa.


title: Kai Tillanen

text: Kai Tillanen (s. 13. maaliskuuta 1981 Mikkeli) on suomalainen jääkiekkomaalivahti, joka siirtyi kaudeksi 2012–2013 Ranskan pääsarjan Dijoniin. Tillasen vahvuudet ovat peittävyys, näyttävyys ja jalkatyöskentely. Hänen omintakeinen torjuntatyyli aiheuttaa toisinaan hankaluuksia paluukiekkojen kanssa. Tillasen heikkoudet ovat myös torjunnasta palautumisessa ja sijoittumisessa.


title: Kai Tillanen

text: Tillanen on Jukurien oma kasvatti. Hän pelasi joukkueessa ensimmäiset miesten pelinsä jo 15-vuotiaana kaudella 1996–1997, jolloin Tillanen torjui kahdessa II-divisioonaottelussa. Hän omien sanojensa mukaan torjui miesten debyytissään 7-3-vierasvoiton Lieksan Hurtista. Kaudeksi 1998–1999 Tillanen siirtyi äitinsä työpaikan mukana Riihimäen Nikkareiden A-nuoriin, joissa hän pelasi jopa kenttäpelaajana (vasen laitahyökkääjä) kauden viimeisen ottelun tehden yhden syöttöpisteen. Kaksi seuraavaa kautta Tillanen pelasi Hyvinkään Ahmojen A-nuorissa. Hän pääsi jälkimmäisellä kaudellaan 2000–2001 myös yhteen Mestis-otteluun luukkuvahdiksi.


title: Kai Tillanen

text: Kauden 2001–2002 Tillanen pelasi taas Jukurien A-nuorissa, mutta se jäi rikkonaiseksi armeijan takia. Hän siirtyi kaudeksi 2002–2003 Suomi-sarjajoukkue Warkikseen, josta Tillanen jatkoi try-outin kautta kaudeksi 2003–2004 samassa sarjassa pelanneeseen Savonlinnan Pallokerhoon. Hän jäi kuitenkin vähälle vastuulle ja haki pelituntumaa sarjatasoa alempaa II-divisioonassa pelanneista Rantasalmen Urheilijoista. SaPKo lopulta ilmoitti, ettei Tillasesta ole enää joukkueelle käyttöä, mutta hän onnistui nousemaan kuitenkin Mestikseen palatessaan pelaajapulasta kärsineisiin Hyvinkään Ahmoihin. Tillanen nousi joukkueen ykkösmaalivahdiksi, mutta Ahmojen kausi päättyi kuitenkin sarjasta putoamiseen.


title: Kai Tillanen

text: Kaudeksi 2004–2005 Tillanen palasi kasvattajaseuraansa Mikkelin Jukureihin kakkosmaalivahdiksi Mikko Strömbergille. Hän pelasi kauden aikana vain kolme Mestis-ottelua ja haki pelituntumaa myös SaPKosta, Suomi-sarjasta. Kaudella 2005–2006 Tillanen pelasi Jaakko Suomalaisen aisaparina seitsemän Mestis-ottelua. Suomi-sarja tuli tutuksi Kotkan Titaaneista, joissa hän pelasi kaksi ottelua joulukuussa 2005. Tillanen voitti Jukureissa Mestiksenmestaruuden keväällä 2006 ja hän teki jatkosopimuksen kaudeksi 2006–2007, jolloin joukkueen ykkösmaalivahtina toimi Ari Reunanen. Tillanen torjui runkosarjassa kymmenen ottelua ja voitti Mestis-hopeaa keväällä 2007. Vaikka Kajaanin Hokki voittikin mestaruuden, pääsi Jukurit edelliskauden mestarina SM-liigan tasonmittaukseen, koska Hokki ei ollut liigakelpoinen. Tillanen pääsi pelaamaan Kalevan Palloa vastaan yhdessä tasonmittausottelussa.


title: Kai Tillanen

text: Tillanen siirtyi kaudeksi 2007–2008 Mestiksen nousijoukkue Kotkan Titaanien maalin suulle. Hän kantoi suurimman osan joukkueen torjuntavastuusta, mutta Titaanit jäi kuitenkin sarjajumboksi. Joukkue voitti kuitenkin karsintasarjan ja myös Tillanen teki jatkosopimuksen kaudeksi 2008–2009. Tällä kertaa runkosarjassa toiseksi viimeiselle sijalle sijoittuneet Titaanit putosivat karsintojen päätteeksi takaisin Suomi-sarjaan, jossa myös Tillanen jatkoi kaudella 2009–2010. Tammikuussa 2010 hän jätti Titaanit ja siirtyi pian tämän jälkeen samassa sarjassa pelanneeseen HC Keski-Uusimaahan. Kolmen siellä pelatun ottelun jälkeen Tillanen siirtyi Rovaniemen Kiekkoon, joka kuitenkin putosi yhden Mestis-kauden päätteeksi takaisin Suomi-sarjaan.


title: Kai Tillanen

text: Kaudeksi 2010–2011 Tillanen palasi Mikkelin Jukureiden kakkosmaalivahdiksi, mutta hän nousi kauden aikana Teemu Seppäsen ohi joukkueen ykkösmaalivahdiksi. Tillanen torjui kevään 2011 pudotuspeleissä peräti neljä nollapeliä ja hän voitti kauden päätteeksi Mestis-hopeaa. Tillanen valittiin kauden päätteeksi Mestiksen toiseen tähdistökentälliseen. Hän teki huhtikuussa 2011 myös vuoden mittaisen jatkosopimuksen Jukurien kanssa.


title: Kai Tillanen

text: Kaudella 2011–2012 Tillanen jakoi tasaisesti torjuntavastuuta Teemu Seppäsen ja Tommi Nikkilän kanssa. Hän pääsi tekemään kauden aikana myös SM-liigadebyyttinsä, kun maalivahtipulasta kärsinyt Porin Ässät vuokrasi hänet 27. joulukuuta 2011 Hämeenlinnan Pallokerhoa vastaan pelatun vierasottelun ajaksi joukkueeseensa. Ässät hävisi ottelun kuitenkin murskalukemin 7-0. Tillanen sai tililleen 23 torjuntaa. Mestiksessä Tillanen pelasi kauden aikana 25 ottelua runkosarjassa ja pudotuspeleissä. Seuraavaksi kaudeksi hän siirtyi Ranskan pääsarjan Dijoniin.


title: Kai Tillanen

text: Tillanen on koulutukseltaan lähihoitaja.


title: Angler-luokka

text: Angler-luokka oli Britannian Kuninkaallisen laivaston torpedovenehävittäjäluokka (). Luokan alukset valmisti John I. Thornycroft and Company.


title: Coquette-luokka

text: Coquette-luokka oli Britannian Kuninkaallisen laivaston torpedovenehävittäjäluokka (). Luokan alukset valmisti John I. Thornycroft and Company.


title: Puolan juutalaisten historian museo

text: Puolan juutalaisten historian museo eli Polin on Varsovassa sijaitseva museo, joka on omistettu puolanjuutalaisten historialle. Museorakennus on toisen maailmansodan aikaisen juutalaisgheton alueella olevassa puistossa, missä on myös juutalaisgheton muistomerkki. Näyttelytilojen pinta-ala on 4 500 neliömetriä, ja se sisältää yhdeksän gallerian näyttelykokonaisuuden.


title: Puolan juutalaisten historian museo

text:
Museon rakennustyöt alkoivat vuonna 2007, ja epäviralliset avajaiset järjestettiin huhtikuussa 2013 Varsovan kansannousun vuosipäivänä. Viralliset avajaiset pidettiin vuonna 2014, kun museon perusnäyttelyt valmistuivat. Hankkeen kustannusarvio oli 50 miljoonaa euroa.
Hankkeesta käytiin kansainvälinen arkkitehtikilpailu, ja sen voitti suomalainen arkkitehtitoimisto Lahdelma & Mahlamäki. Museon on suunnitellut arkkitehti Rainer Mahlamäki. Työn nimi oli "Kaislameri", joka viittaa Vanhan testamentin kertomukseen Punaisenmeren jakautumisesta. Tämä tapahtuma on kuvattuna sisääntuloaulassa.


title: Puolan juutalaisten historian museo

text: Museorakennus voitti marraskuussa 2014 myönnetyn ensimmäisen arkkitehtuurin Finlandia -palkinnon. Vuonna 2015 rakennus pääsi Mies van der Rohe -kilpailussa niiden 40 joukkoon, jotka kilpailivat finaaliin pääsystä. Finalistit ilmoitettiin helmikuun lopussa 2015 ja voittaja 8. toukokuuta 2015. Se ei kuitenkaan selviytynyt finaaliin.


title: Puolan juutalaisten historian museo

text: Euroopan museofoorumi valitsi museon vuoden museoksi vuonna 2016.


title: Rainer Mahlamäki

text: Rainer Allan Mahlamäki (s. 12. kesäkuuta 1956 Ilmajoki) on suomalainen arkkitehti.


title: Rainer Mahlamäki

text: Mahlamäki valmistui arkkitehdiksi vuonna 1987 Tampereen teknillisestä yliopistosta. Hän on toiminut arkkitehtuurin professorina Oulun yliopistossa vuodesta 1997 lähtien. Mahlamäki sai rakennustaiteen Suomi-palkinnon vuonna 1996. Taiteen Suomi-palkinto hänelle myönnettiin vuonna 2008.


title: Rainer Mahlamäki

text:
Mahlamäki on suunnitellut rakennuksia myös ulkomaille. Keväällä 2013 valmistui Mahlamäen suunnittelema puolanjuutalaisten historian museo Varsovassa. Se avattiin virallisesti lokakuussa 2014. Rakennus voitti vuonna 2014 ensimmäistä kertaa jaetun Arkkitehtuurin Finlandia -palkinnon.
Vuonna 2015 rakennus pääsi Mies van der Rohe -kilpailussa 40 finaalipaikasta kilpailleen ehdotuksen joukkoon.


title: Rainer Mahlamäki

text: Mahlamäen ensimmäinen oma arkkitehtitoimisto oli Tampereella toiminut 8 Studio. Nykyään hän työskentelee arkkitehtitoimisto Lahdelma & Mahlamäki Oy:ssä.


title: Albacore-luokka (hävittäjä)

text: Albacore-luokka oli Britannian Kuninkaallisen laivaston torpedovenehävittäjäluokka (). Luokka oli Palmers Shipbuilding and Iron Companyn ilman tilausta valmistama. Amiraliteetti lunasti alukset laivastolle maaliskuussa 1909 korvaamaan tuhoutuneet "HMS Leen" ja "HMS Tigerin". Ne luokiteltiin voimakkaammasta aseistuksestaan huolimatta B-luokkaan lokakuussa 1913.


title: Marion Tietz

text: Marion Tietz (s. 17. marraskuuta 1952 Berliini) on Itä-Saksaa edustanut entinen käsipalloilija. Hän kilpaili vuoden 1976 kesäolympialaisissa Montrealissa ja sai siellä hopeaa. Lisäksi hän sai pronssia vuoden 1980 kesäolympialaisissa Moskovassa.


title: Nina Lobova

text: Nina Romanivna Lobova (; s. 20. heinäkuuta 1957 Zestaponi) on Neuvostoliittoa edustanut käsipalloilija. Hän kilpaili vuoden 1976 kesäolympialaisissa Montrealissa ja kuului siellä kultaa voittaneeseen joukkueeseen.


title: Marija Litošenko

text: Marija Petrivna Litošenko (; s. 24. syyskuuta 1949 Kiova) on Neuvostoliittoa edustanut entinen käsipalloilija. Hän kilpaili vuoden 1976 kesäolympialaisissa Montrealissa ja kuului siellä kultaa voittaneeseen joukkueeseen.


title: Antonio Spavone

text: Antonio Spavone (s. 2. kesäkuuta 1994 Napoli) on italialainen moottoriurheilija.


title: Antonio Spavone

text: Spavone aloitti Karting-uran vuonna 2005 ja kilpaili suurimman osan italiassa, joka vei sen jälkeen tien kohti KF2-luokkaan vuonna 2010. Samana vuonna Spavone aloitti ajouransa Formula Abarth-sarjassa. Hän kilpaili vain kuusi kilpailua saavuttamatta pisteitä. Hän jatkoi sarjassa vuonna 2011 sijoittuen Italian Formula Abarth -sarjassa 13:ksi ja Euroopan Formula Abarth -sarjassa 14:ksi. Vuonna 2012 Spavone ajoi Auto GP World Series-sarjassa Euronova Racing-tallissa. Samana vuonna hän kilpaili GP3-sarjassa italialaisessa Trident Racing-tallissa. Hän ajoi kahdeksan kilpailua saavuttamatta pisteitä. Vuonna 2013 Spavone jatkoi Auto GP -sarjassa Super Nova -tallissa. Hän ajoi neljä kilpailua saavuttaen 22 pistettä.


title: Yasemin Smit

text: Miloushka Yasemin Smit (s. 21. marraskuuta 1984 Amsterdam) on alankomaalainen vesipalloilija. Hän kilpaili vuoden 2008 kesäolympialaisissa Pekingissä, jossa hän voitti joukkueineen kultaa vesipallossa.


title: Rianne Guichelaar

text: Rianne Dorian Guichelaar (s. 16. elokuuta 1983 Enschede) on alankomaalainen vesipalloilija. Hän kilpaili vuoden 2008 kesäolympialaisissa Pekingissä, jossa hän kuului kultaa voittaneeseen joukkueeseen.


title: HMS Hart

text: HMS Hart on ollut kolmentoista Britannian Kuninkaallisen laivaston aluksen nimenä.


title: Lemmenlukko

text: Lemmenlukko tai rakkauslukko on riippulukko, joka kiinnitetään sillan kaiteeseen symboloimaan rakkauden kestävyyttä. Lemmenlukko on etenkin Keski-Euroopassa suosittu tapa. Lukkoon kaiverretaan parin nimet tai nimikirjaimet ja vuosiluku, minkä jälkeen lukko käydään ripustamassa sillan kaiteeseen. Kun lukko on lukittu, pari heittää avaimen veteen.


title: Lemmenlukko

text: Lemmenlukon perinne juontaa juurensa Unkarista, jossa rakastavaiset alkoivat ripustaa riippulukkoja Pecsin kaupungin porttiin kahdeksankymmentä-luvun alussa. Unkarista tapa on levinnyt ympäri Etelä-Eurooppaa ja Baltian maita. Latvian Riiassa rakastavaisten sillalla lukkoja on satamäärin, siellä tuore vaimo käy heti vihkimisen jälkeen kiinnittämässä lukon lähipuistossa olevaan sillankaiteeseen. Tukholmassa lukkoja on Västerbron-nimisellä sillalla ja Lontoossa Towerin sillalla ja Italiassa niitä näkee miltei joka sillalla. Firenzessä lukon laittamisesta Ponte Vecchio -siltaan saa 50 euron sakon, ja Japanissa eräs silta romahti lemmenlukkojen painosta.


title: Lemmenlukko

text: Turussa lemmenlukkoja on Teatterisillalla ja Tuomiokirkkosillalla. Helsingissä lukkoja on rakennusviraston tietojen mukaan tällä hetkellä eniten Vanhankaupunginkosken ylittävällä pienellä kävelysillalla. Tampereella ensimmäinen Tammerkosken lemmenlukko kiinnitettiin Kehräsaaren siltaan. Jatkossa Tammerkosken lemmenlukkoja kiinnitetään Kehräsaaren sillan lisäksi Patosiltaan ja Laukonsiltaan. Kouvolassa lemmenlukkoja näkee Repoveden kansallispuistossa Valkealassa, jossa lukkoja roikkuu Lapinsalmen riippusillan kaiteissa. Kajaanissa lukkoja löytyy ripustettuna Linnansiltaan ja Oulussa Patosillalle johtavien portaiden kaiteeseen kiinnitettynä. Seinäjoella lukkoja on ripustettu Provinssinkin tapahtumapaikkana olevan törnävänsaaren vieressä virtaavan Seinäjoen yli kulkevaan siltaan.


title: Lemmenlukko

text: Hämeenlinnasta lukkoja löytyy linnan läheiseltä rautatiesillalta.


title: The Sims 3: Superstara

text: The Sims 3: Superstara () on "The Sims 3" -simulaation kuudes lisäosa. Se julkaistiin Pohjois-Amerikassa 6. maaliskuuta 2012 ja Euroopassa 10. maaliskuuta. Lisäosasta on julkaistu kolme versiota: tavallinen versio, limited edition ja "Katy Perry Collector’s Edition", jossa pelaaja saa käyttöönsä joitain Katy Perryyn liittyviä tavaroita.


title: The Sims 3: Superstara

text: Superstara-lisäosassa pelaaja pääsee DJ:n, laulajan ja monen muun lavaesiintyjän rooliin.Sim ei saa laulajan tai vaikkapa DJ:n urasta jokapäiväistä palkkaa vaan stipendin viikossa. Stipendi suurenee sitä mukaa kun sim etenee urallaan.


title: Lorenzo Mangiante

text: Lorenzo ("Renzo") Mangiante (14. maaliskuuta 1891 Brescia, Italia – 16. kesäkuuta 1936 Curitiba, Brasilia) oli italialainen voimistelija. Hän kilpaili vuoden 1912 kesäolympialaisissa Tukholmassa ja vuoden 1920 kesäolympialaisissa Antwerpenissä kuuluen molemmilla kerroilla kultaa voittaneeseen joukkueeseen.


title: Lorenzo Mangiante

text: Lorenzo oli Giovanni Mangianten veli.


title: Giovanni Mangiante

text: Giovanni Mangiante (28. elokuuta 1893 Brescia – 6. joulukuuta 1957 Brescia) oli italialainen voimistelija. Hän kilpaili vuoden 1912 kesäolympialaisissa Tukholmassa ja kuului siellä kultaa voittaneeseen joukkueeseen. Hän oli Lorenzo Mangianten veli.


title: Michele Mastromarino

text: Michele Mastromarino (1. marraskuuta 1893 Cagliari – 25. kesäkuuta 1986 Cagliari) oli italialainen voimistelija. Hän kilpaili vuoden 1920 kesäolympialaisissa Antwerpenissä ja kuului siellä kultaa voittaneeseen joukkueeseen.


title: Giovanni Tubino

text: Giovanni Battista Tubino (22. elokuuta 1900 Sampierdarena – 27. joulukuuta 1989 Genova) oli italialainen voimistelija. Hän kilpaili vuoden 1920 kesäolympialaisissa Antwerpenissä ja kuului siellä kultaa voittaneeseen joukkueeseen.


title: Ernest Lespinasse

text: Ernest Lespinasse (20. lokakuuta 1897 Hautmont – 22. marraskuuta 1927 Hautmont) oli ranskalainen voimistelija. Hän kilpaili vuoden 1920 kesäolympialaisissa Antwerpenissä ja kuului siellä pronssia saaneeseen joukkueeseen.


title: Fernand Fauconnier

text: Fernand Fauconnier (14. huhtikuuta 1890 Maubeuge – 28. huhtikuuta 1940 Hautmont) oli ranskalainen voimistelija. Hän kilpaili vuoden 1920 kesäolympialaisissa Antwerpenissä ja kuului siellä pronssia saaneeseen joukkueeseen.


title: Kristian Madsen

text: Mads Kristian Madsen (Krogshede; 12. helmikuuta 1893 Bøvling – 10. maaliskuuta 1988 Holstebro) oli tanskalainen voimistelija. Hän kilpaili vuoden 1920 kesäolympialaisissa Antwerpenissä ja kuului siellä hopeaa ruotsalaissysteemissä voittaneeseen joukkueeseen.


title: Jacob Opdahl

text: Jacob Opdahl (15. tammikuuta 1894 Bergen – 20. maaliskuuta 1938 Bergen) oli norjalainen voimistelija. Hän kuului vuoden 1912 kesäolympialaisissa Tukholmassa joukkueeseen, joka voitti kultaa vapaassa systeemissä. Hän osallistui myös vuoden 1920 kesäolympialaisiin Antwerpenissä ja sai joukkueineen vapaassa systeemissä hopeaa.


title: Francesco Loi

text: Francesco Loi (25. helmikuuta 1891 Cagliari – 9. maaliskuuta 1977 Modena) oli italialainen voimistelija. Hän kilpaili vuoden 1912 kesäolympialaisissa Tukholmassa ja sitten vuoden 1920 kesäolympialaisissa Antwerpenissä. Molemmissa kisoissa hän oli mukana kultaa voittaneessa joukkueessa.


title: Fan Bin

text: Fan Bin (; s. 30. toukokuuta 1974) on kiinalainen entinen voimistelija, joka osallistui vuoden 1996 kesäolympialaisiin Atlantassa. Hän sai hopeaa miesten joukkuekilpailussa ja lisäksi pronssimitalin rekissä.


title: Dominique Valera

text: Dominique Valera (s. 18. kesäkuuta 1947 Lyon, Ranska) on ranskalainen karateka ja näyttelijä, joka otteli myös täyskontaktikaratessa. Hänellä on 9. danin musta vyö karatessa. Valera on muun muassa kolminkertainen Ranskan mestari karatessa ja Euroopan mestari vuosilta 1966 ja 1968 Ranskan karatemaajoukkueen myötä.


title: Dominique Valera

text: Valera syntyi Ranskassa espanjalaisille vanhemmille. Hän alkoi harjoitella judoa 7-vuotiaana ja siirtyi 13-vuotiaana karaten pariin. Kuusi vuotta myöhemmin Valera voitti Ranskan mestaruuden karatessa ja oli mukana voittamassa Ranskan karatemaajoukkueessa Euroopan mestaruutta. Kaksi vuotta myöhemmin Valera oli voittamassa toistamiseen Euroopan mestaruutta joukkuekisoissa. Vuonna 1969 Valera uusi Ranskan mestaruutensa ja kilpaili ensimmäistä kertaa Euroopan ulkopuolella. Hän voitti Yhdysvalloissa järjestetyn Grand Tournamentin, joka toimi pudotuspelin tavoin. Myöhemmin samana vuonna Valera otti ensimmäisen henkilökohtaisen Euroopan mestaruuden ja kolmannen kerran Euroopan mestaruuden joukkuekisoissa.


title: Dominique Valera

text: 1970-luvulle tultaessa Valera jatkoi menestystään voittamalla kolmannen kerran Ranskan mestaruuden. Lisäksi Euroopan mestaruuskisoissa Valera otti toisen Euroopan mestaruutensa ja joukkuekisoissa neljännen Euroopan mestaruuden. Hän saavutti myös ensimmäistä kertaa mitalin vuoden 1970 maailmanmestaruuskisoissa Japanissa. Ippon-tyylinen turnaus järjestettiin Tokiossa, jossa Valera saavutti pronssia. Kaksi vuotta myöhemmin Valera osallistui Ranskan maajoukkueen mukana vuoden 1972 karaten MM-kisoihin Pariisissa, jossa tuloksena oli kultamitali. Hän saavutti vielä muun muassa kaksi Ranskan mestaruutta lisää vuosina 1973 ja 1975, kunnes siirtyi ottelemaan karatea täyskontaktiin, kun hän aiheutti ongelmia vuoden 1975 karaten MM-kisoissa. Hän ei koskaan saavuttanut henkilökohtaista Karaten maailmanmestaruutta. Valera hylättiin vuoden 1975 MM-kisoissa lyötyään tuomaria.


title: Dominique Valera

text: Täyskontaktissa Valera saavutti kaksi Euroopan mestaruutta peräkkäin vuosina 1976 ja 1977. Hän otteli yhteensä 18 kertaa, joista hän voitti 14 kertaa ja hävisi neljästi. Valera otteli aina 1980-luvulle saakka, kunnes siirtyi enemmän opettamaan karatea ja potkunyrkkeilyä. Hän muun muassa opetti Jean-Claude Van Dammelle täyskontakti karatea ja potkunyrkkeilyä.


title: Dominique Valera

text: Valera siirtyi näyttelemisen pariin päätettyään ottelijauransa. Hän esiintyi elokuvissa vuosina 1985–1988. Näistä ensimmäisen oli "Parole de flic".


title: Arne Jørgensen

text: Arne Jørgensen (15. heinäkuuta 1897 – 16. helmikuuta 1989) oli tanskalainen voimistelija. Hän kilpaili vuoden 1920 kesäolympialaisissa Antwerpenissä ja kuului ruotsalaissysteemissä hopeaa saaneeseen joukkueeseen. Hän oli Aage ja Alfred Jørgensenin veli.


title: Ghiță Licu

text: Gheorghe ”Ghiță” Licu (1. joulukuuta 1945 Fierbinţi – 8. huhtikuuta 2014) oli romanialainen käsipalloilija. Hän sai vuoden 1976 kesäolympialaisissa Montrealissa joukkueineen hopeaa. Aiemmin hän oli kuulunut vuoden 1972 kesäolympialaisissa Münchenissä pronssia saaneeseen käsipallojoukkueeseen.


title: Thomas G:son

text: Thomas Gustafsson (s. 25. helmikuuta 1968 Skövde, Ruotsi) on ruotsalainen säveltäjä, sanoittaja ja muusikko, joka käyttää taiteilijanimeä Thomas G:son.


title: Thomas G:son

text: Hänet tunnetaan erityisesti Eurovision laulukilpailusta. Loppukilpailuun hänen tekemänsä kappale on valittu 12 kertaa, ja eri maiden kansallisissa alkukarsinnoissa G:sonin tekemiä kappaleita on ollut mukana yhteensä 69. Niitä ovat esittäneet muun muassa Loreen, Carola, Sanna Nielsen, Jessica Folcker, Roger Pontare, Arja Koriseva, Kirsi Ranto, Ressu, Guri Schanke, D'NASH, Magnus Carlsson ja Lucía Pérez.


title: Celebesintornipöllö

text: Celebesintornipöllö ("Tyto rosenbergii") on tornipöllöjen sukuun kuuluva lintu. Sitä tavataan Indonesiassa laajalla alueella mutta se on yleensä harvinainen.


title: Celebesintornipöllö

text: Sen elinpiiriä ovat subtrooppiset ja trooppiset kuivat ja kosteat pensastot, heinikot, laitumet, viljelmät ja hävitetyt metsäalueet.


title: Celebesintornipöllö

text: Sillä on kaksi alalajia:


title: Hispaniolantornipöllö

text: Hispaniolantornipöllö ("Tyto glaucops") on tornipöllöjen sukuun kuuluva lintu. Sitä tavataan Dominikaanisessa tasavallassa, Haitissa ja Yhdysvaltain pienillä erillissaarilla, missä sitä kuvataan harvinaiseksi.


title: Hispaniolantornipöllö

text: Sen elinpiiriä ovat subtrooppiset ja trooppiset alavat ja vuoristometsät, pensastot, laitumet, viljelmät, puutarhat, kaupunkialueet ja hävitetyt metsäalueet.


title: Lieuwe Westra

text: Lieuwe Westra (s. 9. syyskuuta 1982 Mûnein, Tytsjerksteradiel) on alankomaalainen maantiepyöräilijä. Hän aloitti ammattilaisuransa Vacansoleil-tallissa 2009–2013 ja on edustanut Astana Teamia vuodesta 2014. Amatööriurallaan hän kilpaili Krolstone Continental Teamissa 2006–2008.


title: Lieuwe Westra

text: Westra voitti vuoden 2012 Pariisi–Nizza-ajon viidennen etapin ja sijoittui kokonaiskilpailussa toiseksi kahdeksan sekuntia Bradley Wigginsille hävinneenä.


title: Lieuwe Westra

text: Lähteet: Cycling Archives, Cyclingbase, Pro Cycling Stats


title: Ernst

text: Ernst on miehen etunimi. Nimi on saksalainen ja hollantilainen muunnos nimestä "Ernest", joka tarkoittaa vakavaa. Nimen suomalaisia vastineita ovat Erno ja Ernesti.


title: Ernst

text: Suomessa nimi Ernst on vuoden 2018 loppuun mennessä annettu 2873 miehelle. Ernstin nimipäivä on suomenruotsalaisen kalenterin mukaan 13. maaliskuuta, joka suomenkielisen kalenterin mukaan on Ernon ja Ernestin nimipäivä.


title: Ernst

text: Ernst on myös seuraavien henkilöiden sukunimi:


title: Töölön ala-asteen koulu

text: Töölön ala-asteen koulu on Helsingissä Taka-Töölön kaupunginosassa sijaitseva peruskoulun luokat 1–6 käsittävä koulu. Koulussa on kaksikielisiä suomi-englanti-luokkia sekä erityistä tukea tarvitsevien oppilaiden luokkia. Lukuvuonna 2011–2012 koulussa oli noin 350 oppilasta.


title: Töölön ala-asteen koulu

text: Rakennus jossa koulu toimii valmistui vuonna 1905 ja sen suunnitteli arkkitehti Theodor Höijer.


title: Töölön ala-asteen koulu

text: Töölön ala-asteella on kaksikielistä opetusta kielillä suomi-englanti. 1. luokalta alkavaan kaksikieliseen opetukseen haetaan soveltuvuuskokeella. Kaksikieliselle luokalle haettaessa oppilaan ei tarvitse osata yhtään englantia. Englanninkielisen opetuksen määrä kasvaa luokalta toiselle siirryttäessä ja 6. luokalla tarkoitus olisi, että opetusta on 50 % suomeksi ja 50 % englanniksi.


title: Pelkonen

text: Pelkonen on suomalainen sukunimi, joka on muun muassa seuraavilla henkilöillä:


title: Kaikkonen

text: Kaikkonen on suomalainen sukunimi, joka on muun muassa seuraavilla henkilöillä:


title: Kromoni

text: Kromoni eli α-bentsopyroni tai 1,4-bentsopyroni (CHO) on heterosyklinen yhdiste ja kumariinin isomeeri. Eräät alkaloidit, kuten flavonit sisältävät kromonin rakenteen.


title: Kromoni

text: Kiinteänä kromoni on neulamaisia värittömiä kiteitä, jotka liukenevat veteen vain vähäisissä määrin. Yhdiste liukenee paremmin orgaanisiin liuottimiin, kuten etanoliin tai bentseeniin. Kromonin ketoryhmän happiatomi voi protonoitua, esimerkiksi vetykloridin luovuttaessa protoninsa, jolloin muodostuu kromonihydrokloridi, joka sisältää 4-hydroksibentsopyruliumkationin. Kromonin reaktioissa rengasrakenne voi avautua ja näin tapahtuu esimerkiksi kromonin ja amiinien tai hydratsiinin välisessä reaktiossa. Bromatessa kromonia bromilla bromiatomi liittyy heterosyklisen renkaan kaksoissidokseen.


title: Kromoni

text: Kromonia voidaan valmistaa 2-hydroksiasetofenonin ja muurahaishapon esterin välisellä kondensaatioreaktiolla. Ensimmäisessä vaiheessa muodostuu 3-(2-hydroksifenyyli)-3-oksopropionaldehydiä, joka voidaan syklisoida hapon, esimerkiksi laimean rikkihapon avulla.


title: Jääpallon Suomensarja 1959

text: Jääpallon Suomensarja pelattiin kaudella 1958-1959 nelilohkoisena. Lohkovoittajat etenivät karsintaan kahdesta paikasta vuoden 1960 jääpallon mestaruussarjaan. Pohjoislohko pelattiin taloudellisista syistä kahdessa ryhmässä. Viime kaudella maakuntasarjasta noussut RiPS ei osallistunut sarjaan. SM-sarjaan onnistuivat nousemaan Vaasan Palloseura ja Viipurin Reipas Lahdesta.


title: Jääpallon Suomensarja 1959

text: Ryhmä A


title: Jääpallon Suomensarja 1959

text: Uusinta: VPS - SePS 4-2


title: Jääpallon Suomensarja 1959

text: Ryhmä B


title: Jääpallon Suomensarja 1959

text: Lohkon loppuottelut: VPS - OTP 5-4, OTP - VPS 5-5. Vaasan Palloseura karsintaan maalein 10-9.


title: Jääpallon Suomensarja 1959

text: VPS ja Reipas nousivat SM-sarjaan, josta putosivat MP ja VIFK.VarTP:n ja RPallon ottelu jätettiin pelaamatta koska nousijat olivat jo selvillä.


title: Acosta

text: Acosta on muun muassa seuraavien henkilöiden sukunimi:


title: Hämeenlinnan yhteiskoulu

text: Hämeenlinnan Yhteiskoulu (HYK) on Hämeenlinnan Hätilän kaupunginosassa toimiva 1.-9. luokkien yhtenäiskoulu. Vuonna 2017 koulua kävi 700 oppilasta. Oppilaista noin puolet oli alakoulun luokilla 1.-6. (Tuomelan yksikkö) ja puolet yläkoulun 7.-9. luokilla (Hätilän yksikkö).


title: Hämeenlinnan yhteiskoulu

text: Koulun rehtorina toimii Antti Karrimaa ja apulaisrehtorina Juha Alenius.


title: Hämeenlinnan yhteiskoulu

text: Opettajia Hämeenlinnan yhteiskoulussa on noin 60. Vuoteen 2012 saakka koulun yhteyteen kuului myös lukio.


title: Hämeenlinnan yhteiskoulu

text: Hämeenlinnan Suomalainen tyttökoulu aloitti toimintansa vuokratiloissa Hallituskatu 19:ssä vuonna 1878, ja oli kolmas suomalainen koulu, joka antoi tytöille oppikouluopetusta. Sen toimitilat siirrettiin Linnankatu 6:een Lönnin taloon vuonna 1879. Vasta vuonna 1888 koulunkäynti alkoi omassa koulurakennuksessa Turuntiellä. Tyttökoulu muutettiin Hämeenlinnan suomalaiseksi yhteiskouluksi vuonna 1904. Sekä pojat että tytöt pääsivät käymään samaa koulua, jonka tiloja peruskorjattiin ja laajennettiin 1906-1907. Nykyisin koulu sijaitsee vastakkaisella puolella kaupunkia Hätilässä, jonne Hämeenlinnan Yhteiskoulua varten valmistui uusi rakennus vuonna 1955 osoitteeseen Viertokatu 1.


title: Hämeenlinnan yhteiskoulu

text: Peruskoulujärjestelmään siirtymisen myötä yhteiskoulu jaettiin Hämeenlinnan yhteiskoulun lukioksi sekä Hätilän yläasteeksi. Lukion toiminta sulautettiin muihin Hämeenlinnan kaupungin lukioihin syksystä 2012 alkaen. Vuonna 1997 ostettiin Viertokadun varrella sijaitseva vanha kauppa opetustiloiksi ja vuosina 1998-1999 koulun päärakennus remontoitiin. Syksyllä 1999 aloitti toimintansa yhtenäiskoulu, jonka nimeksi tuli Hämeenlinnan Yhteiskoulu ja joka muodostui Hätilän yläasteesta ja lukiosta sekä viereisessä rakennuksessa toimineesta Tuomelan alakoulusta. Vuoden 2012 helmikuussa Tuomelan oppilaat siirrettiin opiskelemaan väistötiloihin rakennuksessa ilmenneiden sisäilmaongelmien vuoksi. Tuomelan koulun remontti valmistui vuonna 2016.


title: Jalkapallon Suomen Cup 1960

text:
Jalkapallon Suomen Cup 1960 oli cupin kuudes järjestämisvuosi. Osanotto-oikeus siihen oli kaikilla seuroilla. Kilpailuun osallistui 166 joukkuetta joista Mestaruus- ja Suomensarjan joukkueet, kaikkiaan 37 (6+31), pääsivät ilman karsintaa 64 joukkuetta käsittävään varsinaiseen kilpailuun. Muiden 27 joukkueen selville saamiseksi pelattiin 3 karsintakierrosta.
Loppuotteluun selvisivät Valkeakosken Haka ja Rosenlewin Urheilijat -38, ja se pelattiin Olympiastadionilla. Ottelun voitti Haka jatkoajalla 3-1(1-1,0-1) tasoitettuaan ottelun pari minuuttia ennen varsinaisen peliajan päättymistä. Haka voitti myös kauden 1960 Suomen mestaruuden ja ylsi näin ollen ensimmäisenä joukkueena Suomessa "tuplaan".


title: Jalkapallon Suomen Cup 1960

text: Varsinaisen kilpailun 1. ja 2.kierros


title: Jalkapallon Suomen Cup 1960

text: Neljännesvälierän uusinta: Ilves-Kissat - Haka 0-2.


title: Jalkapallon Suomen Cup 1960

text: Cup-mestarit: Aarre Klinga, Olli Mäkinen, Antti Nieminen, Aimo Pulkkinen, Veijo Valtonen, Pentti Niittymäki, Markku Kumpulampi, Esko Malm, Keijo Airola, Eero Nieminen ja Juhani Peltonen.


title: Aline Pipping

text: Kenny Aline Pipping (18. maaliskuuta 1863 Hämeenlinna – 28. elokuuta 1963 Helsinki) oli suomalainen kaunokirjallisuuden ruotsintaja.


title: Aline Pipping

text: Aline Pippingin vanhemmat olivat Helsinki-Hämeenlinna radan rakennustöitä johtanut insinöörieverstiluutnantti Knut Theodor Pipping (1826–1885) ja Christina Lovisa Alina Pipping Standerskiöld (1842–1864). Hänen nuorempi veljensä oli foneetikko, kielentutkija ja professori Hugo Pipping.


title: Aline Pipping

text: Pipping käänsi italiasta ruotsin kielelle Carlo Collodin Pinocchion seikkailut ja Dante Alighierin Jumalaisen näytelmän.


title: Heli Parland

text: Heli Parland (o. s. "Gestrin"; 1915 Kangasala – 1963 Tukholma, Ruotsi) oli suomalainen ruotsin kielellä kirjoittanut runoilija. Hän oli vuodesta 1945 naimisissa kirjailija Ralf Parlandin kanssa. Pariskunta muutti vuonna 1948 pysyvästi Ruotsiin.


title: Jarl Ahrenberg

text: Jarl Gustaf Eyolf Ahrenberg(12. marraskuuta 1902 Viipuri – 28. joulukuuta 1967 Helsinki) oli suomalainen ruotsin kielellä kirjoittanut runoilija.


title: Saaret (alueyksikkö)

text: Saaret () eli Saarten alueyksikkö (Περιφερειακή ενότητα Νήσων, "Perifereiakí enótita Níson") on yksi Kreikan alueyksiköistä. Se sijaitsee Attikan alueella ja sen hallinnollinen keskus on Salamiin kaupunki. Alueyksikön pinta-ala on 879 neliökilometriä ja asukasluku 74 651 (vuonna 2011).


title: Saaret (alueyksikkö)

text: Alueyksikkö perustettiin vuoden 2011 alussa Kallikrates-suunnitelman myötä. Tuolloin aiempi Pireuksen prefektuuri lakkautettiin ja jaettiin kahdeksi alueyksiköksi, Saarten alueyksiköksi ja Pireuksen alueyksiköksi. Alueyksikköön kuuluvat niin kutsutut Argo-Saroniset saaret, mukaan lukien Ateenan edustalla sijaitsevat Salamis ja Aígina, sekä muut Attikan hallintoalueeseen kuuluvat saaret, kuten kauempana Lakonian etelärannikolla sijaitseva, muutoin Jooniansaariin lukeutuva Kythera. Lisäksi alueyksikköön kuuluvat Attikan alueen Peloponnesoksen niemimaalla sijaitsevat osat Troizína ja Méthanan niemi.


title: Saaret (alueyksikkö)

text: Alueyksikkö jakaantuu kahdeksaan kuntaan seuraavasti:


title: Axel Barck

text: Axel Reinhold Barck (5. elokuuta 1881 Vaasa – 28. marraskuuta 1968 Kotka) oli suomalainen ruotsin kielellä kirjoittanut kirjailija.


title: Axel Barck

text: Axel Barckin vanhemmat olivat Carl Barck (1849–1932) ja Maria Sparf (1845–1897). Hän kävi seitsemän luokkaa Vaasan ruotsalaista lyseota ja suoritti postivirkamiestutkinnon 1908. Barck oli Kristiinankaupungin posti- ja lennätinkonttorin johtaja 1928–1934 ja Kotkan posti- ja lennätinkonttorin johtaja 1934–1949. Barck oli myös Postitorvi-lehden päätoimittajana 1928–1943.


title: Tanssiteatteri Vilya

text: Tanssiteatteri Vilya on helsinkiläisten tanssijoiden vuonna 2006 perustama tanssiteatteri, joka tuottaa vuosittain 1-2 teosta. Ryhmä on viime vuosina keskittynyt suomalaisten klassikkoteosten uusiin tulkintoihin. Teosten liikekieli on yhdistelmä nykybalettia, nykytanssia ja teatteria, ja koreografiat ovat Tuuli-Maaria Louhensalo-Lindströmin.


title: Kálamos

text: Kálamos () voi viitata seuraaviin Kreikan paikkoihin:


title: Kálamos (Kythera)

text: Kálamos () on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 223 (vuonna 2011).


title: Kálamos (Kythera)

text: Kálamos on osa Chóran eli Kytheran pääkylän kyläyhdyskuntaa ja sijaitsee Kytheran eteläosassa. Kylässä on ravintoloita ja majoituspalveluita. Kálamoksen ympäristössä harjoitetaan viininviljelyä. Kálamoksesta on matkaa lounaassa sijaitsevaan Kapsálin kylään noin kaksi kilometriä. Kylän lähellä sijaitsevat myös Fyrí Ámmoksen, Vrouléan ja Chalkóksen uimarannat sekä Johannes Teologin (Ágios Ioánnis Theológos) kirkko.


title: Aku Visala

text: Aku Olavi Visala on suomalainen teologian tohtori. Hän on kirjoittanut yhdessä Olli-Pekka Vainion kanssa teoksen "Johdatus uskonnonfilosofiaan" (Kirjapaja, 2011).


title: Aku Visala

text: Visala toimii tutkijana Helsingin yliopistossa ja Notre Damen yliopistossa Yhdysvaltain Indianassa. Aiemmin hän oli vierailevana tutkijana Oxfordin yliopistossa. Hän on uskonnonfilosofi, joka tutkii moraalin ja tietoisuuden evoluutiota.


title: Aku Visala

text:
Visalan uskonnonfilosofian alan väitös Helsingin yliopistossa vuonna 2009
voitti European Society for the Study of Science and Theologyn tutkimuspalkinnon. Visala on
kirjoittanut myös nykyajan ateismista. Hänen mukaansa on epäselvää, mikä ateistien jumalakuva on. Hänestä ateistien pitäisi ensin määritellä, mikä jumala on, ennen kuin voisivat todeta, etteivät häneen usko.


title: Sirpale (lehti)

text: Sirpale oli suomalainen Oulussa vuosina 1927–1976 ilmestynyt lukemistolehti. Lehden perustaja oli Juho Henrik (Hannes) Haikala, ent. Hekkala. Lehteen kirjoittivat muun muassa Seppo Tuisku, Juhani Salomaa ja Jorma Kurvinen. Kaarina Kaarna julkaisi nimimerkillä "Kleopatra" romaaninsa Katariina ja Munkkiniemen kreivi alun perin jatkokertomuksena Sirpale-lehdessä.


title: Sirpale (lehti)

text: Rautatiekirjakaupan irtonumeromyynnissä Sirpale oli vuonna 1933 sijalla 3, vuonna 1943 sijalla 10, vuonna 1953 sijalla 13, vuonna 1963 sijalla 47 ja vuonna 1973 sijalla 49. Lehden ilmestyminen päättyi kun samoin Oulussa ilmestynyttä Perjantai-lehteä kustantanut "Perjantai ky" osti Sirpaleen 1976.


title: Kat Falls

text: Kat Falls on yhdysvaltalainen kirjailija, joka on kirjoittanut (toistaiseksi vuonna 2012) kaksi kirjaa: "Veden alla" ja "Vastavirta".


Erkki Kauppila – Lehtimies ja eurokommunisti on vuonna 2012 ilmestynyt Kansan Uutisten päätoimittajan Erkki Kauppilan kesken jääneiden muistelmien pohjalta toimitettu teos. Teoksen ovat toimittaneet Noora Kauppila ja Pekka Tuominen.


title: Erkki Kauppila – Lehtimies ja eurokommunisti

text: Muistelmissa käydään läpi Kauppilan tie kiiminkiläisestä mökinpojasta puoluetoimitsijaksi ja toimittajaksi, jolle uralle hän haaveili jo nuoresta pitäen. Teos kuvaa hänen elämäänsä niin yksityishenkilönä kuin poliitikkona ja lehtimiehenäkin. Kauppila kuvaa suhteiden katkeamista Moskovaan ja kertoo tilanteesta, jolloin puolue tuomitsi Tšekkoslovakian miehityksen Kauppilan muotoilemin sanoin. Kauppila on sitä mieltä, että juuri miehitys nosti taistolaiset vahvoiksi. Tuki Neuvostoliitolle oli ansio, jolla meritoitua. Helsingin kilteimmäksi kommunistiksi sanottu Kauppila piirtää kriitikon mukaan itsestään koruttomasti todenmukaisen kuvan


title: Korkeakouluharjoittelu

text: Korkeakouluharjoittelu tarkoittaa korkeakouluopiskelijan opintoihin kuuluvaa työharjoittelua, käytännön harjoittelujaksoa, jonka aikana opiskelija saa tuntumaa oman alansa työtehtäviin ja pääsee kartuttamaan työelämätaitojaan. Harjoittelu voi kuulua opintoihin joko pakollisena tai vapaaehtoisena. Harjoittelu suoritetaan usein opintojen loppuvaiheessa, jolloin opiskelijalla on jo valmiuksia tehdä ohjatusti samoja tehtäviä kuin valmistuttuaan.


title: Mariankirkko (Krakova)

text: Mariankirkko () on Puolassa Krakovan "Rynek Główny"-torin laidalla sijaitseva kirkko. Kirkossa on kaksi jyhkeää tornia, jotka ovat korkeudeltaan ja malliltaan erilaiset. Tarinan mukaan tornit suunnittelivat veljekset, joista lopulta toinen surmasi hienomman tornin rakentaneen veljensä. Kirkossa on 1400-luvulla Veit Stossin tekemä alttariveistos.


title: Nyrjähdys

text: Nyrjähdys on äkillisen voiman aiheuttama nivelsiteiden ja nivelen vaurio, revähdys tai venähdys. Vamma aiheuttaa verenvuotoa ihonalaiseen kudokseen. Kivun lisäksi vamma-alueelle kerääntyy nestettä, ja se turpoaa.


title: Shirley Cawley

text: Shirley Cawley (s. 26. huhtikuuta 1932 Croydon) on brittiläinen entinen yleisurheilija, joka kilpaili pituushypyssä.


title: Shirley Cawley

text: Cawley voitti pronssia Helsingin olympiakisojen naisten pituushypyssä tuloksella 592, joka oli hänen uransa paras tulos. Vuoden 1954 Euroopan-mestaruuskilpailuissa hän sijoittui seitsemänneksi.


title: Vihti Ski Center

text: Vihti Ski Center on hiihtokeskus Vihdissä Uudellamaalla Ojakkalassa. Vihti Ski Center tarjoaa vuokrattavaksi lautailu- ja laskettelutarvikkeita ja keskuksessa toimii myös kahvila. Sen rinne oli nykyään Vihti Ski Centerin toimitusjohtajana toimivan alppihiihtäjä Sami Uotilan kotirinne hänen aktiiviurallaan.


title: Vihti Ski Center

text: Vihti Skin yhteydessä toimii myös vuonna 2000 avattu Vihti Golf Center sekä vuonna 2017 avattu teemapuisto PuuhaPark.


title: Miia Haavisto

text: Miia Kaarina Haavisto (s. 20. kesäkuuta 1972) on suomalainen dokumenttielokuvien ohjaaja, tuottaja ja käsikirjoittaja. Haavisto toimii Helsinki-filmi Oy:n toimitusjohtajana.


title: Miia Haavisto

text: Haavisto on toiminut Suomen elokuvasäätiön tuotantoneuvojana (2004-2010), itsenäisenä vastuualueenaan tukipäätösten tekeminen dokumenttielokuvan, lyhytelokuvan, animaatioelokuvan ja joinakin vuosina televisiosarjojen tukipäätöksistä. Vuosina 2001-2003 hän työskenteli Suomen Elokuvaohjaajaliitto SELO ry:n historian ensimmäisenä toiminnanjohtajana. Haavisto on työskennellyt myös lakimiehenä, avustavana lakimiehenä, toimittajana, asiantuntijalukijana, ja luennoitsijana. Haavisto on myös vuonna 2017 ensi-iltansa saavan elokuvan Tuntematon sotilas tuotantoyhtiön Elokuvaosakeyhtiö Suomi 2017 Oy:n toimitusjohtaja.


title: Miia Haavisto

text: Koulutukseltaan Haavisto on taiteen kandidaatti (2004) Taideteollisesta korkeakoulusta pääaineenaan dokumenttielokuvaohjaus sekä oikeustieteen kandidaatti (1999) Helsingin yliopistosta. Haavisto on elokuvatuotannon jatko-opiskelija Aalto-yliopistossa. Hän on naimisissa ja hänellä on kaksi lasta.


title: Catherine Hardy

text: Catherine ”Cathy” Hardy (8. helmikuuta 1930 Carrollton, Georgia – 8. syyskuuta 2017) oli yhdysvaltalainen yleisurheilija. Hän kilpaili naisten sadan metrin juoksussa, 200 metrin juoksussa ja 4 × 100 metrin viestijuoksussa vuoden 1952 kesäolympialaisissa Helsingissä. Viestissä hän muodosti kultaa voittaneen joukkueen yhdessä Mae Faggsin, Barbara Jonesin ja Janet Moreaun kanssa. Henkilökohtaisilla matkoilla Hardy karsiutui ennen finaalia.


title: Ursula Knab

text: Ursula Knab (Schlicksupp, 22. marraskuuta 1929 Heidelberg, Baden-Württemberg – 23. toukokuuta 1989 Karlsruhe, Baden-Württemberg) oli saksalainen yleisurheilija, jonka päälaji oli pikajuoksu.


title: Ursula Knab

text: Hän urheili Saksan liittotasavallan joukkueessa Helsingin olympiakisoissa 1952 4 × 100 metrin viestissä, jossa hän voitti hopeaa joukkuetovereinaan Maria Sander, Helga Klein ja Margarete Petersen. Samoissa kisoissa hän juoksi myös 200 metrin kilpailussa jääden välierässään seitsemänneksi.


title: Rantapallo.fi

text: Rantapallo.fi on suomalainen matkailun erikoissivusto, joka aloitti toimintansa vuonna 2007. Sivustolla julkaistaan kohdeoppaita, matkavinkkejä ja matkailualan uutisia.


title: Rantapallo.fi

text: Lukijoiden käytettävissä on myös erilaisia matkahakuja ja sivusto toimii blogiportaalina matkailuaiheisille blogeille. Rantapallon viikoittainen lukijamäärä on noin 400 000. Rantapallo on Suomen suurin matkailuaiheinen sivusto ja sen kävijäennätys on 500 000 yksittäistä kävijää viikossa.


title: Rantapallo.fi

text: Sivuston on perustanut toimitusjohtaja Jani Uljas. Rantapallon sisältöpäällikkö on Inka Khanji ja sivuston mediamyynnistä vastaa Milla Himberg. Portaalin omistaa Rantapallo Oy, joka on Alma Median omistuksessa. Rantapallo Oy:n toimintaan kuuluu myös omatoimimatkailuun keskittyvä Pallontallaajat.net-sivusto. Rantapallo.fi toimii jokavuotisten Matkamessujen mediakumppanina.


title: Rantapallo.fi

text: Rantapallon matka-artikkelit ja kohdeoppaat antavat tietoa eri matkakohteista ja vinkkejä matkan suunnitteluun. Sivustolla julkaistaan myös matkailuaiheisia artikkeleja sekä kokemuksia matkakohteista eri puolilla maailmaa.


title: Rantapallo.fi

text: Rantapallo.fi-sivuston äkkilähtöhaun avulla voi vertailla hintoja ja etsiä edullisia matkatarjouksia eri matkatoimistojen viime hetken tarjouksista. Äkkilähtöjen lisäksi Rantapallossa voi vertailla myös lentoja, hotelleja, vuokra-autoja, risteilyjä sekä lento ja hotelli -paketteja. Rantapallo ei ole matkatoimisto, vaan varausvaiheessa käyttäjä siirtyy hintavertailusta matkatoimiston tai lentoyhtiön sivuille.


title: Rantapallo.fi

text: Kuka vain voi perustaa matkailuaiheisen blogin Rantapalloon. Yhteensä Rantapallo.fi:ssä on yli sata aktiivista matkablogia.


title: Alfredo Bonanno

text: Alfredo Bonanno (s. 1937, Catania) on italialaissyntyinen anarkisti


title: Alfredo Bonanno

text: Bonanno on ollut useita kertoja vankilassa Italiassa. Hän sai 18 kuukautta vankeutta kirjan "Aseistettu Riemu" kirjoittamisesta. Vuonna 2003 hänet tuomittiin kuudeksi vuodeksi vankeuteen "aseellisesta ryöstöstä", mutta hänet vapautettiin ennenaikaisesti "terveyssyistä".


title: Alfredo Tinoco

text: Alfredo Tinoco (s. 13. maaliskuuta 1934 Villa Carbon) on meksikolainen entinen yleisurheilija, joka kilpaili keskimatkojen juoksussa, estejuoksussa ja kestävyysjuoksussa.


title: Alfredo Tinoco

text: Tinoco voitti vuonna 1959 pronssia Pan-Amerikan kisoissa 3 000 metrin estejuoksussa ja sijoittui samoissa kisoissa 5 000 metrin matkalla neljänneksi sekä 1 500 metrillä viidenneksi. Hän sai Keski-Amerikan ja Karibianmeren kisoissa 1959 kultaa 3 000 metrin esteistä ja hopeaa 1 500 metriltä. Tinoco osallistui estejuoksussa Rooman olympialaisiin 1960, joissa hän karsiutui ensimmäisellä kierroksella jäätyään eränsä kymmenenneksi eli viimeiseksi.


title: Alfredo Tinoco

text: Tinocon ennätys 3 000 metrin estejuoksussa on 8.58,0 vuodelta 1959.


title: Livádi

text: Livádi (, ”Niitty”) voi viitata muun muassa seuraaviin paikkoihin Kreikassa:


title: Denys Kostjuk

text: Denys Kostjuk (; s. 13. maaliskuuta 1982 Pervomaisk) on ukrainalainen maantiepyöräilijä. Hän ajaa Kolss-BDC Teamissa.


title: Denys Kostjuk

text: Kostjuk on ajanut ammattilaisena vuodesta 2004 lähtien ja muun muassa voittanut maansa mestaruuden 2007 ja 2013 sekä Donetskin GP-kilpailun vuosina 2007 ja 2008. Hän kilpaili Pekingin olympialaisissa 2008, joissa hän oli aika-ajon 36. ja sijoittui maantieajossa 76:nneksi. Vuonna 2011 Kostjuk oli Ranskan ympäriajon 153. ja sijoittui MM-kisojen 23:nneksi maantieajossa. Hän voitti Race Horizon Parkin ensimmäisen kilpailun 2013 ja kolmannen kisan 2014.


title: Denys Kostjuk

text: Kostjuk on naimisissa kolmiloikan maailmanmestari Olha Saladuh’an kanssa


title: Livádi (Kythera)

text: Livádi (; ) on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 77 (vuonna 2011).


title: Livádi (Kythera)

text: Livádi sijaitsee Kytheran eteläosassa. Se muodostaa laajemman kyläyhdyskunnan (Τοπική Κοινότητα Λιβαδίου, "Topikí Koinótita Livadíou"), johon kuuluvat varsinaisen Livádin kylän lisäksi Áno Livádi, Katsoúni, Lourantiánika ja Travasariánika. Koko yhdyskunnan väkiluku on 464.


title: Livádi (Kythera)

text: Livádin kylä on rakennettu laaksoon, jossa harjoitetaan viinin ja vihannesten viljelyä. Lisäksi laaksossa kasvaa oliivipuita. Maanviljelijöitä eri puolilta saarta saapuu kerran viikossa myymään tuotteitaan kylän pääkadulle. Kylässä on ravintoloita, kahviloita ja majoituspalveluita. Livádissa sijaitsee Agíos Andréaksen kirkko, joka on rakennettu Bysantin-valtakaudella ja on yksi saaren suurimmista. Livádin läheisyydessä sijaitsee Balkanin niemimaan alueen suurin kivisilta, Katoúnin silta. Se on rakennettu Kytheran kuuluessa Britanniaan. Káto Livádissa toimii bysanttilaista taidetta, kuten ikoneja ja freskoja sekä erilaisia kirkkoesineitä esittelevä bysanttilainen museo.


title: Värriöjoki

text: Värriöjoki on Kemijoen sivujoki Savukoskella ja Sallassa Lapissa. Joki saa alkunsa Tuntsan erämaa-alueelta Sallassa ja yhtyy Kemijokeen Savukosken Martissa.


title: Paul Durin

text: Paul Joseph Durin (3. tammikuuta 1890 Maubeuge – 24. toukokuuta 1955 Maubeuge) oli ranskalainen voimistelija. Hän kuului vuoden 1920 kesäolympialaisissa Antwerpenissä pronssia saaneeseen joukkueeseen. Hän oli aiemmin sijoittunut joukkueineen viidenneksi vuoden 1908 kesäolympialaisissa Lontoossa.


title: Uskonto ja politiikka Lähi-idässä

text: Uskonto ja politiikka Lähi-idässä on vuonna 2002 ilmestynyt Hannu Juusolan ja Heidi Huuhtasen toimittama kirja. Teoksen kustansi Gaudeamus.


title: Émile Bouchès

text: Émile Bouchès (3. heinäkuuta 1896 Maubeuge – 12. kesäkuuta 1946 Maubeuge) oli ranskalainen voimistelija. Hän kilpaili vuoden 1920 kesäolympialaisissa Antwerpenissä ja kuului siellä pronssia saaneeseen joukkueeseen.


title: François Gangloff

text: François Lucien Gangloff (11. heinäkuuta 1898 Bischheim – 16. maaliskuuta 1979 Strasbourg) oli ranskalainen voimistelija. Hän kilpaili vuoden 1924 kesäolympialaisissa Pariisissa ja sai siellä hopeaa sekä joukkuekilpailussa että sivuttaishypyssä.


title: Satymkul Džumanazarov

text: Satymkul Džumanazarov (, 17. syyskuuta 1951 Bogoslovka, Kara-Buuran raion, Kirgisia – 2. huhtikuuta 2007 Biškek, Kirgisia) oli neuvostoliittolainen maratonjuoksija.


title: Satymkul Džumanazarov

text: Džumanazarov sijoittui vuoden 1978 Prahan EM-kisoissa yhdenneksitoista.


title: Satymkul Džumanazarov

text: Kaksi vuotta myöhemmin Džumanazarov juoksi uudeksi Kirgisian-ennätykseksi 2.11.16, jolla sijoittui Neuvostoliiton-mestaruuskisoissa toiseksi. Samalla hän selviytyi monien länsimaiden boikotoimiin vuoden 1980 Moskovan kesäolympialaisiin, joissa saavutti pronssimitalin.


title: Satymkul Džumanazarov

text: Vuoden 1981 Tokion maratonilla hän sijoittui viidenneksi.


title: Albert Séguin

text: Albert Séguin (8. maaliskuuta 1891 Vienne – 29. toukokuuta 1948 Villefranche-sur-Saône) oli ranskalainen voimistelija, joka kilpaili vuoden 1924 kesäolympialaisissa Pariisissa ja voitti kultamitalin sivuttaishypyssä. Lisäksi hän sai siellä hopeaa joukkuekilpailusta ja köysikiipeilystä.


title: Eurocup Formula Renault 2.0 -kausi 2012

text: Eurocup Formula Renault 2.0 -kausi 2012 oli 22. kausi nykyiselle Eurocup Formula Renault-sarjalle. Kausi alkoi Espanjan Alcañizin radalla ja päättyi Espanjan Barcelonassa. Sarjan mestaruuden voitti belgialainen Stoffel Vandoorne. Toiseksi sijoittui venäläinen Daniil Kvjat ja kolmanneksi brittiläinen Oliver Rowland.


title: Eurocup Formula Renault 2.0 -kausi 2012

text: Kauden 2012 kalenteri julkaistiin 10. lokakuuta 2011 Silverstonen kilpailu pudotettiin kalenterista ja tilalle tuli uusi Moskovan kilpailu.


title: Léon Delsarte

text: Léon Delsarte (19. marraskuuta 1893 Valenciennes – 24. tammikuuta 1963 Valenciennes) oli ranskalainen voimistelija. Hän kuului vuoden 1920 kesäolympialaisissa Antwerpenissä pronssia ja vuoden 1924 kesäolympialaisissa Pariisissa hopeaa saaneeseen joukkueeseen.


title: Uskonto ja ihmismieli

text: Uskonto ja ihmismieli: Johdatus kognitiiviseen uskontotieteeseen on vuonna 2008 ilmestynyt Kimmo Ketolan, Ilkka Pyysiäisen ja Tom Sjöblomin toimittama kirja kognitiivisesta uskontotieteestä. Teoksen kustansi Gaudeamus.


title: Arthur Hermann

text: Arthur Alfred Hermann (16. lokakuuta 1893 Mulhouse – 28. maaliskuuta 1958 Belfort) oli ranskalainen voimistelija. Hän kuului vuoden 1920 kesäolympialaisissa Antwerpenissä pronssia ja vuoden 1924 kesäolympialaisissa Pariisissa hopeaa saaneeseen joukkueeseen.


title: Veijo Heiskanen

text: Veijo Heiskanen (s. 18. elokuuta 1959 Kuopio) on pitkään Ruotsissa vaikuttanut suomalainen raviohjastaja ja -valmentaja. Hän pitää omaa valmennustallia Åbyn raviradan lähistöllä Göteborgin kupeessa. Heiskasella on sekä Suomen että Ruotsin kansalaisuus.


title: Veijo Heiskanen

text: Kuopiossa kotoisin oleva Heiskanen ajoi ensimmäiset lähtönsä Suomessa jo 16-vuotiaana ja saavutti ensimmäiset suurkilpailuvoittonsa 17 vuoden iässä. Hän oli vasta 19-vuotias ohjastaessaan Uno Boyta Pariisin Vincennesissä järjestettävässä Prix d'Amériquessa, jota pidetään maailman suurimpana ravikilpailuna.


title: Veijo Heiskanen

text: Vuonna 1981 Heiskanen joutui Oulun Äimärautiolla vakavaan onnettomuuteen. Kiinnityksistään irronnut apuaisa lävisti hänen alavatsansa ja osui lähes Heiskasen sydämeen. Vuonna 1984 hän sai täyteen tuhat voittoa ja pääsi Tuhannen voiton klubiiin kaikkien aikojen nuorimpana suomalaisohjastajana.


title: Veijo Heiskanen

text: Veijo Heiskanen siirtyi Ruotsiin 1980-luvun puolivälissä ja on noussut yhdeksi Ruotsin arvostetuimmista ravivalmentajista. Ruotsin hevosurheilutoimittajat valitsivat hänet vuoden valmentajaksi vuonna 1999. Rahallisesti Heiskasen huippuvuodet ovat olleet 2001 ja 2002, jolloin hänen valmennettavansa ansaitsivat radoilta yli 24 miljoonaa kruunua.


title: Veijo Heiskanen

text: Vuonna 2005 Heiskanen ilmoitti lopettavansa raviurheilun terveydellisistä syistä ja sulkevansa 14 henkeä työllistäneen tallinsa. Hän kuitenkin aloitti valmennustoiminnan uudelleen muutamaa vuotta myöhemmin.


title: Veijo Heiskanen

text: 1980-luvun lopulla Heiskanen ajoi jonkin aikaa amerikkalais-ruotsalaista Mack Lobellia, jota pidetään yhtenä maailman kaikkien aikojen parhaimmista ravihevosista. Hänen uransa alkuvuosien menestyneimpiä ohjastettavia oli Antti Savolaisen valmentama kuuluisa Keystone Patriot, jota Heiskanen ajoi 1980-luvun alussa. Hän voitti hevosella useita kotimaisia suurkilpailuja sekä ulkomailla muun muassa Prijs der Gigantenin Hollannissa, Sweden Cupin Solvallassa ja Lotteria-ajon Napolissa.


title: Veijo Heiskanen

text: Tunnetuin Heiskasen omista hevosista on ollut vuoden 2006 Elitloppet-voittaja Conny Nobell, jonka toinen omistaja oli ruotsalaisohjastaja Björn Goop. Hänellä on myös ollut yhteinen kilpahevonen Kimi Räikkösen kanssa.


title: Jean Gounot

text: Jean Gounot (9. huhtikuuta 1894 Nevers – 16. tammikuuta 1978 Villeneuve-Saint-Georges) oli ranskalainen voimistelija. Hän sai vuoden 1924 kesäolympialaisissa Pariisissa hopeamitalit joukkuekilpailussa ja sivuttaishypyssä. Hän kilpaili myös vuoden 1920 kesäolympialaisissa Antwerpenissä ja vuoden 1928 kesäolympialaisissa Amsterdamissa, joista ensin mainitussa hän sai pronssia moniottelussa (yksilökilpailu).


title: Kuparisonni

text: Kuparisonni on muinainen kreikkalainen kidutus- ja teloituslaite. Kyseessä oli ontto kuparisonnipatsas, jonka sisään uhri työnnettiin. Kuparisonnin alapuolelle sytytettiin tuli, joka kuumensi sen aiheuttaen uhrin kivuliaan kärventymisen kuparisonnin sisällä.


title: Kuparisonni

text: Diodoros Sisilialaisen mukaan ateenalainen Perillos kehitti kuparisonnin ja esitteli sen Falariille, Akragaan tyrannille, uutena mahdollisuutena teloittaa rikollisia. Falaris kiinnostui ajatuksesta ja halusi, että kuparisonni suunnitellaan siten, että siitä lähtevä savu nousisi patsaan sieraimista vihaisten puuskahdusten tavoin, ja uhrin tuskanhuudot muuntautuisivat erilaisten putkien ansiosta vihaisen sonnin mylvinnäksi. Legendan mukaan uhrin poltetut luut ”loistivat kuin jalokivet ja niistä tehtiin rannekoruja”. Halutessaan testata kuparisonnin äänen toimivuutta Falaris työnsi Perilloksen oman keksintönsä sisälle ja kuparisonnin alle sytytettiin tuli. Perillos ei kuitenkaan menehtynyt kuparisonnin sisälle, vaan hänet vapautettiin, ja Perilloksen yhä haaveillessa saavansa palkkion keksinnöstään, työnsi Falaris hänet vain kuitenkin kuolemaansa alas mäen huipulta. Falariksen itsensä kerrotaan kuitenkin saaneen surmansa kuparisonnissa, kun hänet syrjäytti Telemakhos. Tämän jälkeen vihattu kuparisonni heitettiin tarinan mukaan kielekkeeltä mereen.


title: Kanerva (laulaja)

text: Kanerva (oik. Kanerva Pasanen, s. 6. helmikuuta 1982 Helsinki) on suomalainen laulaja-lauluntekijä.


title: Kanerva (laulaja)

text: Kanerva on aloittanut soolouransa vuonna 2009 esittäen omia suomenkielisiä kappaleitaan yhtyeensä kanssa, sekä soolona itseään kitaralla säestäen. Vuonna 2011 Kanerva julkaisi ensi-EP:nsä, jonka kappale ""Herra Heinäkuu"" soi muun muassa Radio Suomessa ja Radio Helsingissä. Samana vuonna Kanerva lauloi myös Pussikaljaelokuvan avauskappaleen. Marraskuussa 2012 julkaistiin Kanervan single ""Kaksi poikaa"".


title: Kanerva (laulaja)

text: Kanervan musiikki on suomenkielistä folkrockia, joka on saanut vaikutteita amerikkalaisesta lauluntekijäperinteestä, mm. Suzanne Vegalta.


title: Kanerva (laulaja)

text: Kanerva on valmistunut ammattikorkeakoulusta elokuva- ja tv-käsikirjoittajaksi. Hänen esikoisnäytelmänsä "Jos oisin jo iso" sai kantaesityksensä Teatteri Vantaassa vuonna 2010.


title: Kanerva (laulaja)

text: Kanerva julkaisee maaliskuussa 2018 debyyttialbumin Paritanssi. Levyn tuottavat yhdessä Kanerva ja Hannu Pikkarainen ja levyn julkaisee Texicalli Records. Levyltä on julkaistu muutama single jotka ovat nimeltään "Kypsiä marjoja", "Muiden onni" ja "Joutomaat".


title: Kanerva (laulaja)

text: Kanerva myös sanoittaa biisejä muille artisteille.


title: Manlio Pastorini

text: Manlio Pastorini (5. toukokuuta 1879 – 8. huhtikuuta 1942 Firenze) oli italialainen voimistelija. Hän kilpaili vuoden 1920 kesäolympialaisissa Antwerpenissä ja oli mukana joukkuekilpailussa voittamassa kultaa.


title: Manlio Pastorini

text: Vuoden 1906 kesäolympialaisissa eli Välikisoissa Ateenassa Pastorini kuului pronssia saaneeseen joukkueeseen.


title: Ernst Reckeweg

text: Ernst Heinrich Dietrich Reckeweg (18. huhtikuuta 1873 Ovenstädt, Saksa – ?) oli yhdysvaltalainen voimistelija. Hän kilpaili vuoden 1904 kesäolympialaisissa Saint Louisissa ja voitti siellä kultaa joukkuekilpailussa Philadelphia Turngemeinde -joukkueen jäsenenä.


title: Ernst Reckeweg

text: Reckeweg muutti Yhdysvaltoihin vuonna 1890 ja oli ammatiltaan pianonvirittäjä.


title: Stiina Jean

text: Stiina Jean on suomalainen laulaja, joka osallistui Eurovision laulukilpailun 2002 Suomen karsintaan. Stiina on toiminut myös taustalaulajana eri levyillä.


title: Yhdysvaltain liikenne

text: Yhdysvaltain liikenne kulkee pitkin teitä, rautateitä, vesiväyliä ja ilmateitse. Lyhyillä matkoilla tärkein kulkuneusvo on henkilöauto, pitemmillä matkoilla lentoliikenne on merkittävässä asemassa.


title: Yhdysvaltain liikenne

text: Autolla on ollut merkittävä osa Yhdysvaltain kaupungistumisessa ja se on pääasiallinen kulkuneuvo useimmille. Liittovaltio suunnitteli osavaltiosta toiseen tärkeimpien kaupunkien välillä kulkevien nopeiden moottoriteiden Interstate Highway -järjestelmää 1930-luvulta asti. Ensimmäiset tieosuuden rakennettiin 1940-luvulla, mutta koko verkosto valmistui vasta 2000-luvun alussa. Teiden liittymät on numeroitu, joko järjestyksessä lännestä itään ja etelästä pohjoiseen, tai tien alkupisteestä lasketun mailimäärän mukaan. Järjestelmän pisimmät tiet ovat I-90 Seattlesta Bostoniin ja I-80 San Franciscosta New Jerseyn Teaneckiin; kumpikin näistä on noin 5 000 km pitkä. Ajokortin saamisen edellytykset vaihtelevat osavaltioittain. Toisaalla ajokortti-ikä on 16, toisaalla 18 vuotta, ja joissakin osavaltioissa ajo-opetuksen voi aloittaa jo 14-vuotiaana.


title: Yhdysvaltain liikenne

text: New Yorkin metro on yksi maailman käytetyimmistä maanalaisista liikenneverkostoista, nykyisin kuudennella sijalla Tokion, Moskovan, Soulin, Shanghain ja Pekingin jälkeen. Rautatie on henkilöliikenteessä asukaslukuun nähden varsin vähän käytetty. Rautateitä maassa on 240 000 kilometriä. Sen pääasiallinen käyttötarkoitus on rahtiliikenne. Amtrak hoitaa pitkän matkan matkustajaliikennettä, mutta monissa suurissa kaupungeissa on lisäksi lähijunaliikennettä. Pitkän matkan linja-autoyhtiöistä tunnetuin on Greyhound.


title: Yhdysvaltain liikenne

text: Lyhyet matkat tehdään yleensä henkilöautoilla, pitkät lentokoneilla. Matkustajamäärillä mitattuna 17 maailman 30:stä vilkkaimmasta lentoasemasta on Yhdysvalloissa, mukaan lukien maailman vilkkain Atlantan kansainvälinen lentoasema Hartsfield-Jackson. Rahtimäärillä mitattuna 11 maailman 30:stä vilkkaimmasta lentokentästä oli Yhdysvalloissa, mukaan lukien maailman toiseksi vilkkain Memphisin kansainvälinen lentoasema. Kaikkiaan Yhdysvalloissa on 15079 lentokenttää, enemmän kuin missään muussa maailman valtiossa.


title: Yhdysvaltain liikenne

text: Yhdysvaltojen kauppalaivastoon kuuluu 418 alusta. Lisäksi yli 700 muihin maihin rekisteröityä alusta on yhdysvaltalaisessa omistuksessa. Suurimmat rahtisatamat ovat Baton Rouge, Corpus Christi, Houston, Long Beach, Los Angeles, New Orleans, New York, Plaquemines, Tampa ja Texas City. Risteilyalusten lähtöpaikkoina toimivat Miami (2,03 miljoonaa matkustajaa vuonna 2009, Florida), Port Everglades (1,3 miljoonaa, Florida), Port Canaveral (1,2 miljoonaa, Florida), Seattle (430 000, Washington) ja Long Beach (415 000).


title: Ludwig Minkus

text: Ludwig Aloisius Minkus, (, tunnetaan myös nimellä Léon Fjodorovitš Minkus; 23. maaliskuuta 1826 Innere Stadt Wien – 7. joulukuuta 1917 Wien) oli itävaltalainen balettimusiikin säveltäjä, virtuoosiviulisti ja viulunsoiton opettaja. Hän teki pääosan urastaan Venäjällä.


title: Ludwig Minkus

text: Minkus on pääasiallisesti tunnettu Pietarin Mariinski-teatterille säveltämistään partituureista sekä balettimestareille Arthur Saint-Léonille ja Marius Petipalle säveltämistään vanhojen balettien uusintaesityksistä. Hänen tunnetuimmat teoksensa ovat "La Source" vuodelta 1866 yhdessä Léo Delibesin kanssa, "Don Quijote" vuodelta 1869 ja "Bajadeeri" vuodelta 1877. Uransa aikana hän myös kirjoitti lisäyksiä jo olemassa oleviin baletteihin. Näistä tunnetuimmat ovat "Grand Pas classique", "Pas de trois" ja "Mazurka des enfants" Marius Petipan vuonna 1881 henkiin herättämään balettiin "Paquita".


title: Ludwig Minkus

text: Nykyään Minkusin balettimusiikki on yhtä suosituimmista ja esitetyimmistä kaikissa balettiteattereissa, ja se on olennainen osa klassista balettia.


title: Ludwig Minkus

text: Ludwig Minkus, koko nimeltään Aloysius Bernhard Philipp Minkus, syntyi 23. maaliskuuta 1826 Wienin Innere Stadtissa. Hänen isänsä, Theodor Johann Minkus, oli syntynyt 1795 Groß-Meseritschissä Määrissä, nykyisessä Tšekissä nimellä Velké Meziříčí. Hänen äitinsä, Maria Franziska Heimann, oli syntynyt Pestissä, Unkarissa vuonna 1807.


title: Ludwig Minkus

text: Minkuksella oli juutalainen alkuperä, mutta hänen vanhempansa kääntyivät katolilaisuuteen ennen Wieniin muuttoansa ja avioituivat seuraavana päivänä. Syyt tähän kääntymiseen eivät ole selvät, mutta vaikuttaa että se oli siihen aikaan ainoa keino asettua keisarikunnan pääkaupunkiin.


title: Ludwig Minkus

text: Minkuksen isä oli viinien tukkukauppias Määrissä, Itävallassa ja Unkarissa. Hän avasi ravintolan Wienin Innere Stadtin kaupunginosaan, jossa viihdytti hänen oma orkesterinsa. Tämä on voinut vaikuttaa nuoreen Ludwig Minkukseen - on mahdollista että hän sävelsi "Tanzkapelle"n isänsä orkesterille, yhdelle keisarikunnan pääkaupungin lukuisista kokoonpanoista. Hän aloitti viulun soiton neljän vuoden iässä ja aloitti musiikkiopinnot Wienin Gesellschaft der Musikfreundessa.


title: Ludwig Minkus

text: Viulisti debytoi wieniläisyleisön edessä kahdeksanvuotiaana. 18. lokakuuta 1845 wieniläisessä huumorilehdessä "Der Humorist" julkaistussa ilmoituksessa koskien menneen kauden esityksiä, käsiteltiin myös Minkusin soittamista: "konservatiivinen tyyli, jossa loisteliasta suorituskykyä". Nuori Minkus esiintyi pian konserttisaleissa sooloistina. Niin yleisö kuin kriitikotkin luonnehtivat häntä lapsineroksi.


title: Ludwig Minkus

text: Minkus alkoi säveltää viululla, jota hän edelleen opiskeli. Viisi kappaletta tälle instrumentille julkaistiin vuonna 1846. Minkus yritti orkesterin johtamista tähän aikaan. Hän johti säännöllisesti orkesteria, joka kilpaili nuoren Johann Strauss II:n kanssa.


title: Ludwig Minkus

text: Ludwig Minkuksen elämä vuosilta 1842-1852 on hyvin vähän dokumentoitu. On löydetty viisumihakemuksia Saksaan, Ranskaan ja Englantiin, mutta mikään ei viittaa niiden myöntämiseen. Vuonna 1852 Minkus hyväksyi Wienin hovioopperan orkesterimestarin paikan, mutta erosi samana vuonna, koska ei pystynyt täyttämään paikan vaatimia velvollisuuksia täyttääkseen toimeksiannon, joka muuttaisi hänen elämänsä.


title: Ludwig Minkus

text: Vuonna 1853 Minkus nai Maria Antoinette Schwarzin, syntynyt Wienissä 1838, Pietarin Pyhän Katariinan katolisessa kirkossa.


title: Ludwig Minkus

text: Vietettyään kolmekymmentäyhdeksän vuotta Venäjällä, Minkus ja hänen vaimonsa jättivät lopullisesti Venäjän kesällä 1891 muuttaakseen kotikaupunkiinsa Wieniin. Puoliksi eläköitynyt säveltäjä eli säästeliäästi vaatimattoman, tsaarin hänelle myöntämän eläkkeen turvin. Hän eli jonkun aikaan Karl-Leon-strassella, kolmannen kerroksen asunnossa, jonka hän oli vuokrannut ystävältään pianonsoiton opettajalta ja tunnetulta pianistilta Theodor Leschetizkyltä.


title: Ludwig Minkus

text: Vaimonsa kuoleman jälkeen vuonna 1895 Minkus muutti Gentzgassella sijaitsevaan asuntoon, jossa hän vietti loppuelämänsä yksin ja äärimmäisessä köyhyydessä ensimmäisen maailmansodan katkaistessa tsaarin hänelle myöntämän eläkkeen.


title: Ludwig Minkus

text: Ludwig Minkus kuoli keuhkokuumeeseen erityisen kylmän talven aikana 7. joulukuuta 1917 yhdeksänkymmenenyhden vuoden iässä. Jälkikasvuton Minkus selviytyi vain veljen-/sisarentyttärensä Clara von Minkusin ansiosta.


title: James Zealey

text: James Edward Zealey (7. maaliskuuta 1868 Mile End – 1934 Paddington) oli brittiläinen jalkapalloilija, joka edusti Upton Park FC:ia. Hän kilpaili vuoden 1900 kesäolympialaisissa Pariisissa, jossa hän oli mukana voittamassa kultaa ja teki yhden maalin. Hän oli varsinaiselta ammatiltaan lukkoseppä.


title: Thoralf Hagen

text: Thoralf Hagen (22. syyskuuta 1887 Oslo – 7. tammikuuta 1979 Oslo) oli norjalainen soutaja. Hän edusti Christiania Roklubia. Hän kilpaili vuoden 1920 kesäolympialaisissa Antwerpenissä, jossa hän oli mukana saamassa pronssia sekä perämiehellisessä nelikossa että kahdeksikossa.


title: Tollef Tollefsen

text: Tollef Tollefsen (2. kesäkuuta 1885 Stavanger – 28. maaliskuuta 1963 Stavanger) oli norjalainen soutaja, joka edusti Stavanger Roklubia. Hän kilpaili vuoden 1920 kesäolympialaisissa Antwerpenissä, jossa hän oli mukana saamassa pronssia kahdeksikossa.


title: Giovanni Scatturin

text: Giovanni Scatturin (30. toukokuuta 1893 Venetsia, Italia – 11. lokakuuta 1951 Rosario, Argentiina) oli italialainen soutaja. Hän voitti vuoden 1920 kesäolympialaisissa Antwerpenissä kultaa perämiehellisessä kaksikossa. Vuoden 1924 kesäolympialaisissa Pariisissa hän kilpaili jälleen siinä ja sai hopeaa.


title: Ercole Olgeni

text: Ercole Olgeni (11. joulukuuta 1883 Venetsia – 14. heinäkuuta 1947 Venetsia) oli italialainen soutaja. Hän voitti vuoden 1920 kesäolympialaisissa Antwerpenissä kultaa perämiehellisessä kaksikossa. Kesäolympialaisissa 1924 Pariisissa hän kilpaili jälleen siinä ja sai hopeaa.


title: Pietro Annoni

text: Pietro Annoni (14. joulukuuta 1886 Milano – 19. huhtikuuta 1960 Milano) oli italialainen soutaja. Hän kilpaili vuoden 1920 kesäolympialaisissa Antwerpenissä ja sai siellä hopeaa kaksikossa.


title: Erminio Dones

text: Erminio Dones (14. huhtikuuta 1897 Milano – 25. huhtikuuta 1945) oli italialainen soutaja. Hän vuoden 1920 kesäolympialaisissa Antwerpenissä ja sai siellä hopeaa kaksikossa.


title: Carl Folcker

text: Carl Wilhelm Folcker (28. maaliskuuta 1889 Filipstad – 3. heinäkuuta 1911 Karlstad) oli ruotsalainen voimistelija. Hän kilpaili vuoden 1908 kesäolympialaisissa Lontoossa ja oli siellä mukana voittamassa kultaa joukkuekilpailussa.


title: The (International) Noise Conspiracy

text: The (International) Noise Conspiracy (lyhennetty T (I) NC) on ruotsalainen rock-yhtye, joka perustettiin Uumajassa vuoden 1998 loppupuolella. Yhtye koostuu Dennis Lyxzénistä (laulu), Inge Johanssonista (basso), Lars Strömbergistä (kitara) ja Ludwig Dahlbergistä (rummut). Yhtye on ottanut vaikutteita punkista ja garage rockista, ja tullut tunnetuksi sen vasemmistolaista poliittista kantaa ottavilla kappaleillaan. Vuoteen 2004 saakka kitaristi/urkuri/kosketinsoittaja Sara Almgren oli yhtyeessä mukana.


title: The (International) Noise Conspiracy

text: Nykyisin vokalisti Lyxzén laulaa myös yhtyeessä AC4.


title: Andreea Acatrinei

text: Andreea Roxana Acatrinei (s. 7. huhtikuuta 1992 Brașov) on romanialainen telinevoimistelija. Hän kilpaili vuoden 2008 kesäolympialaisissa Pekingissä ja oli siellä mukana saamassa pronssia naisten joukkuekilpailussa.


title: Nuortti

text: Nuortti eli Nuorttijoki () on Tuulomajoen vesistöön kuuluva joki Savukoskella Lapissa Suomessa ja Ylä-Tuuloman kaupunkikunnassa Murmanskin alueella Venäjällä. Joki saa alkunsa Värriön luonnonpuiston rajalta Nuorttitunturin luota Suomen ja Venäjän rajalla ja virtaa Suomen puolella aluksi lounaaseen, sitten luoteeseen ja lopulta koilliseen ja ylittää sitten Venäjän rajan Korvatunturin eteläpuolella. Nuorttijoen suurimmat sivujoet Savukosken alueella ovat Tulppiojoki ja Sotajoki. Joen Suomen puoleinen osa kuuluu pääosin Urho Kekkosen kansallispuistoon. Venäjällä se laskee Ylä-Tuuloman tekojärveen, jonka alle on jäänyt aiempi Nuorttijärvi, josta Tuulomajoki saa alkunsa.


title: UnCollege

text: UnCollege on Dale Stephensin aloittama sosiaalinen liike, joka pyrkii muuttamaan käsityksen, jonka mukaan korkeakoulutus on ainoa tie menestykseen. Stephens ehdottaakin itseopiskelua korkeakoulutasolla, ja perusti nettisivun "uncollege.org" auttaakseen itseopiskelijoita verkostoitumaan, vaihtamaan vinkkejä ja löytämään töitä.


title: UnCollege

text:
UnCollegen nettisivujen mukaan college eli korkeakoulu tai yliopisto ei itsessään ole huono, mutta omaa muun muassa seuraavia ongelmia:
Nettisivujen mukaan korkeakoulutuksen hyöty on siinä, että se todistaa opiskelijalla olevan tietyt pätevyydet ja kyvyn työskennellä toisten kanssa. UnCollege ehdottaa tällaisten avujen osoittamista muilla keinoilla. On huomioitava, että UnCollege käsittelee opiskelun taloudellisia ongelmia lähinnä Yhdysvaltojen kannalta. Suomessa opiskelu on ilmaista.


title: UnCollege

text: Uncollege.org


title: Nicolai Kiær

text: Nicolai Kiær (2. huhtikuuta 1888 Oslo – 29. toukokuuta 1934 Oslo) oli norjalainen voimistelija. Hän kilpaili vuoden 1908 kesäolympialaisissa Lontoossa, jossa hän oli mukana saamassa hopeaa joukkuekilpailussa.


title: Nicolai Kiær

text: Hän kuoli hukkumalla toukokuussa 1934.


title: Sigge Johannessen

text: Sigurd Erhardt Amandus "Sigge" Johannessen (9. tammikuuta 1884 Skien – 7. helmikuuta 1974 Skien) oli norjalainen voimistelija. Hän kilpaili vuoden 1908 kesäolympialaisissa Lontoossa ja oli siellä mukana saamassa hopeaa joukkuekilpailussa.


title: Harald Hansen

text: Harald Hansen (14. maaliskuuta 1884 Kööpenhamina – 10. toukokuuta 1927 Aarhus) oli tanskalainen jalkapalloilija. Hän kilpaili vuoden 1908 kesäolympialaisissa Lontoossa ja vuoden 1912 kesäolympialaisissa Tukholmassa saaden molemmilla kerroiilla joukkueineen hopeaa. Hänen seuransa oli kööpenhaminalainen B.93.


title: Islamin käsikirja

text: Islamin käsikirja on vuonna 2004 ilmestynyt Jaakko Hämeen-Anttilan tietokirja islamista. Teoksen kustansi Otava.


title: Eugen Ingebretsen

text: Carl Eugen Ingebretsen (30. joulukuuta 1884 Oslo – 11. tammikuuta 1939 Oslo) oli norjalainen voimistelija. Hän voitti kultaa joukkuekilpailussa vuoden 1906 kesäolympialaisissa eli Ateenan välikisoissa. Lisäksi hän sai hopeaa joukkuekilpailussa vuoden 1908 kesäolympialaisissa Lontoossa ja pronssia joukkuekilpailussa (ruotsalainen systeemi) vuoden 1912 kesäolympialaisissa Tukholmassa.


title: Frithjof Olsen

text: Frithjof Olsen (30. marraskuuta 1883 Drammen – 22. helmikuuta 1922 Oslo) oli norjalainen voimistelija. Hän voitti kultaa joukkuekilpailussa vuoden 1906 kesäolympialaisissa eli Ateenan välikisoissa. Lisäksi hän sai joukkuekilpailussa hopeaa vuoden 1908 kesäolympialaisissa Lontoossa ja ruotsalaisen järjestelmän joukkuekilpailussa pronssia vuoden 1912 kesäolympialaisissa Tukholmassa.


title: Kookenkä

text: Kookenkä on suomalainen kenkäkauppaketju, joka on osa Keskoa. Ketju on yhdistelmä aikaisemmista K-Kenkä- ja Andiamo-kaupoista. Yhteensä kauppoja tulee olemaan 50 koko Suomessa. Jatkossa Andiamo-nimeä käytetään kaupan omasta kenkämallistosta.


title: Osvald Moberg

text: Karl Osvald ("Moppe") Moberg (14. syyskuuta 1888 Tukholma – 22. joulukuuta 1933 Tukholma) oli ruotsalainen voimistelija. Hän kilpaili vuoden 1908 kesäolympialaisissa Lontoossa ja oli siellä mukana voittamassa kultaa joukkuekilpailussa.


title: SlimBrowser

text: Flashpeak Slimbrowser on verkkoselain. Se oli ehdolla EU:n Microsoftilta vaatimassa Selainvalinta-päivitysikkunassa. Slimbrowser toimii Windows-käyttöjärjestelmissä, ja käyttää Trident-selainmoottoria.


title: SlimBrowser

text: Sivustoinformaation mukaan selain on käyttäjän tarpeiden mukaan muokattavissa ja siinä on erilaisia käytettävyyttä helpottavia ominaisuuksia. Artikkelin kirjoitushetkellä selainohjelman tuorein vakaa päivitysversio on 6.00. Slimbrowser on saavuttanut tunnustuspalkintoja.


title: SlimBrowser

text: Flashpeak on Yhdysvaltain Teksasissa toimiva tietoteknologian alan yritys. Sen päämaja on Austinissa.


title: Poliisi kertoo

text: Poliisi kertoo (aiemmin Pohjolan poliisi kertoo) on Pohjolan Poliisikirja Oy:n julkaisema kirjasarja, jota ilmestyi vuosittain vuodesta 1971 lähtien vuoteen 2015 saakka.


title: Poliisi kertoo

text:
Kirjasarjan kirjat sisältävät artikkeleita todellisista rikoksista ja niiden tutkinnasta oikeuskäsittelyyn saakka. Ne on koottu eri Pohjoismaiden rikostutkijoiden ja syyttäjien kirjoittamina (Suomi, Ruotsi, Norja ja Tanska vuodesta 1971, Islanti vuodesta 2000 ja muut maat vuodesta 1973). Lisäksi artikkeleissa on usein myös valokuvia, esimerkiksi poliisin ottamia valokuvia rikospaikoista ja muuta rikostutkintamateriaalia. Kirjat käsittelevät rikostapausten ja niiden tutkimisen lisäksi myös yleisesti rikostutkinnan kehittymistä, poliisikoulutusta ja oikeusmenettelyitä.
Kirjojen tuotolla rahoitettiin Suomen Poliisin Urheiluliiton toimintaa. Virallinen kotimainen kilpailutoiminta kuitenkin loppui vuonna 2014, joka osaltaan vaikutti kirjasarjan lopettamiseen. Kirjaa myytiin ainoastaan puhelinmyyntinä, ja parhaimmillaan Pohjolan Poliisikirja Oy:llä oli lähes 50 puhelinmyyjää. Ensimmäiset suomenkieliset painokset olivat 13 000–14 000 kappaletta ja loppuvuosina noin 8 000 kappaletta. Kaupallisista syistä kirjoissa kerrottiin rikoksista ympäri Suomen.


title: Poliisi kertoo

text: Kirjasarja on julkaistu myös ruotsinkielisenä nimellä "Nordisk Kriminalkrönika". Ruotsissa, Norjassa ja Tanskassa sarjan viimeinen osa ilmestyi vuonna 2016.


title: Poliisi kertoo

text:
Yli 40 vuoden aikana kirjoissa esiteltiin lähes 600 suomalaista rikostapausta. Moni kuuluisa rikostapaus on saanut oman artikkelinsa kirjassa, kuten Jammu Siltavuoren kaksoismurha, Oulun lentokonekaappaus, Jollaksen palkkamurha sekä Suomen ulkopuolella tapahtuneista Falunin verilöyly. Osa artikkeleista pohjautuu vähemmän tunnettuihin rikostapauksiin, jotka eivät välttämättä ole saaneet mainintoja mediassa.
Myös televisiosarja "Rikostarinoita Suomesta" perustuu suurimmalta osin "Poliisi kertoo" -kirjoissa esiintyneisiin artikkeleihin.


title: Poliisi kertoo

text: Poliisikirja Oy on julkaissut myös pokkarisarjan "Poliisi kertoo – Suomalaisia rikostapauksia", jota on julkaistu vuodesta 2001 lähtien. Pokkareihin on koottu suomalaisia rikostapahtumia "Poliisi kertoo" -kirjoista.


title: Axel Ljung

text: Harald Axel Fredrik Ljung (31. maaliskuuta 1884 Tukholma – 5. helmikuuta 1938 Tukholma) oli ruotsalainen voimistelija ja yleisurheilija. Hän kuului vuoden 1908 kesäolympialaisissa Lontoossa kultaa voittaneeseen joukkueeseen.


title: Axel Ljung

text: Ljung kilpaili myös vuoden 1906 kesäolympialaisissa eli Ateenan välikisoissa, jossa hän osallistui yleisurheiluun (100 m juoksu, 110 m aitajuoksu, vauhditon pituushyppy; viimeksi mainitussa 5. sija).


title: Axel Ljung

text: Ljung oli mukana vuonna 1908 AIK:n joukkueessa, joka juoksi 4 × 200 metrin viestijuoksun maailmanennätyksen 1.36,0. Ennätys pysyi voimassa 11 vuotta, kunnes Pennsylvanian yliopisto rikkoi sen vuonna 1919.


title: Rolf Johnsson

text: Rolf Vilhelm Oscar Johnsson (1. joulukuuta 1889 Tukholma – 3. kesäkuuta 1931 Uppsala) oli ruotsalainen voimistelija. Hän kilpaili vuoden 1908 kesäolympialaisissa Lontoossa ja oli siellä mukana voittamassa kultaa joukkuekilpailussa.


title: Olle Lanner

text: Olof Gustaf Reinhold "Olle" Lanner (30. joulukuuta 1884 Stora Tuna – 26. heinäkuuta 1926 Tukholma) oli ruotsalainen voimistelija. Hän kilpaili vuoden 1908 kesäolympialaisissa Lontoossa ja oli siellä mukana voittamassa joukkuekilpailussa kultaa.